qundao/data-zh-poetry huggingface dataset:
舟行杂兴三十首·其二十五
作者：弘历
朝代：清
体裁：七言绝句

别传自有印心灯，却果谁臻最上乘。閒访云林话今昔，恰逢当日紫衣僧。
舟行杂兴三十首·其二十八
作者：弘历
朝代：清
体裁：七言绝句

芃葱绿陇麦含含，桑叶初抽待饲蚕。捡点行幐携数卷，好诗端合在江南。
舟行杂兴三十首·其二十六
作者：弘历
朝代：清
体裁：七言绝句

六代繁华逝水流，不堪遗迹问荒洲。青山门外红纱舫，犹指前溪是莫愁。
舟行杂兴三十首·其二十四
作者：弘历
朝代：清
体裁：七言绝句

高峰南北送遥青，空翠湖心落杳冥。吹彻洞箫歌水调，满衣花露入西泠。
舟行杂兴三十首·其五
作者：弘历
朝代：清
体裁：七言绝句

汀花岸柳媚春晖，乱剪吴江燕子飞。合唤天然王宰画，拟询工部是耶非。
舟行杂兴三十首·其八
作者：弘历
朝代：清
体裁：七言绝句

香水犹传吴苑溪，菜花黄入岸花低。隔堤不见林边屋，却听鸡声三两啼。
舟行杂兴三十首·其六
作者：弘历
朝代：清
体裁：七言绝句

船窗有暇一翻书，不为雕龙富五车。胸次旷如天水永，眼前妙趣悟鸢鱼。
舟行杂兴三十首·其十
作者：弘历
朝代：清
体裁：七言绝句

西岊梅花待我来，绛霞绿萼一齐开。肯教香雪容唐突，暂舍扁舟上玉台。
舟行杂兴三十首·其十一
作者：弘历
朝代：清
体裁：七言绝句

镂雪裁冰品判春，枉教赓和属词臣。于今始识春消息，不到江南未是真。
舟行杂兴三十首·其十七
作者：弘历
朝代：清
体裁：七言绝句

灵鹫龙宫记寂寥，山门仍听浙江潮。果然佛力资常住，德寿无踪问绮寮。
舟行杂兴三十首·其十三
作者：弘历
朝代：清
体裁：七言绝句

杨柳青青护水村，连朝春雨涨柴门。女郎漂絮柴门侧，人去还留水石痕。
舟行杂兴三十首·其十九
作者：弘历
朝代：清
体裁：七言绝句

碧山吟社亦多豪，残碣犹存隐野蒿。偶泛梁溪寻剩迹，竹垆第二试茶槽。
舟行杂兴三十首·其十二
作者：弘历
朝代：清
体裁：七言绝句

蜀冈一曲倚斜曛，芳草萋萋绿映裙。二十四桥风露下，只今犹有玉箫闻。
舟行杂兴三十首·其十五
作者：弘历
朝代：清
体裁：七言绝句

若耶只隔一溪湾，好似天风吹引还。寄我閒心与明月，他年證取水云间。
舟行杂兴三十首·其十八
作者：弘历
朝代：清
体裁：七言绝句

渔艇天然云水巢，新蒲戟戟钓纶抛。团圞妇子烟波稳，不倩樵青作解嘲。
舟行杂兴三十首·其十六
作者：弘历
朝代：清
体裁：七言绝句

六桥新柳罥春烟，明圣波光净碧涟。检校名贤千载上，白苏端称号诗仙。
舟行杂兴三十首·其十四
作者：弘历
朝代：清
体裁：七言绝句

入画楼台烟雨寒，山阴一棹镜中看。兰亭逸少风流在，信可东山傲谢安。
舟行杂兴三十首·其四
作者：弘历
朝代：清
体裁：七言绝句

最欣甓社与菱丝，春水如油拍岸时。欸乃歌声想渔乐，吴音吴语倩谁知。
舟行杂咏·其一
作者：弘历
朝代：清
体裁：七言绝句

晓烟欲泮旋低凝，丝霔空濛润绝胜。记得行春桥那畔，御舻安福挂帆曾。
舟行杂咏·其三
作者：弘历
朝代：清
体裁：七言绝句

未碍閤闾坐冷风，既欣仍盼意无穷。泥鳅港与莲花淀，祗在淼茫幼妙中。
舟行杂咏·其二
作者：弘历
朝代：清
体裁：七言绝句

昨日逆风未免嫌，今朝好雨意为忺。人情了识初无定，所欲安能事事兼。
舟行杂咏·其五
作者：弘历
朝代：清
体裁：七言绝句

杳溟上下水天俱，蒲苇丛中起野凫。无虑御舟行处慢，一双水纤引龙须。
舟行杂咏·其六
作者：弘历
朝代：清
体裁：七言绝句

扬芬港有旧行斋，十景西湖近岸排。傍午雨收云势散，那娱观却不纾怀。
舟行杂咏·其四
作者：弘历
朝代：清
体裁：七言绝句

点缀渔船欸乃歌，飘然雨笠与风蓑。可怜一幅江乡画，竟有当官张志和。
舟行遇雨之作·其一
作者：弘历
朝代：清
体裁：七言绝句

视朝㑴晓法宫旋，击汰长河取路便。肤寸腻云才布宇，须臾飞雨到前川。
舟行遇雨之作·其三
作者：弘历
朝代：清
体裁：七言绝句

迩来晴雨适人心，禾黍怀新茂不禁。转为多将辜满望，烟空骋目顿忧深。
舟行遇雨之作·其二
作者：弘历
朝代：清
体裁：七言绝句

凉切生衣剪玉丝，黄头鼓枻进舟迟。溪烟岸柳空濛意，大似江南雨渡时。
舟过万寿寺
作者：弘历
朝代：清
体裁：五言律诗

兰若长河岸，往来舟必经。却因风帆利，姑置月窗停。幡影飘时见，钟声过后听。如如调御相，真视以无形。
舟过万寿寺
作者：弘历
朝代：清
体裁：七言绝句

玉河廿里御园通，无恙风帆下远空。忽过精蓝回首望，假山松栝静存中。
舟过万寿寺
作者：弘历
朝代：清
体裁：五言律诗

石闸广源过，水高因易航。须臾经梵宇，潇落霭秋光。不必维鹢首，由来识雁堂。门前僧跽候，到点付评量。
舟过万寿寺
作者：弘历
朝代：清
体裁：古风

西海遥遥一水通，出城偶试布帆风。招提平枕清流澈，真偈当前印色空。遇浅泊之殊钝置，乘风迅尔却轻豪。谁知到点评量处，白足僧人望转劳。荷芰香风坐阖闾，岸蝉声亮静听诸。西山送雨如飞瀑，涨影旋高几寸馀。假山过雨应流翠，古钵生莲定作青。望里因增新悟境，由来意想胜身经。
舟过万寿寺·其一
作者：弘历
朝代：清
体裁：七言绝句

经筵礼近事还宫，雨棹烟篷一水通。时若迩来消息好，稍酬渴望敢言丰。
舟过万寿寺·其三
作者：弘历
朝代：清
体裁：七言绝句

露虫声里岸旋移，烟意秋声又一时。门外僧人合掌跪，企予临幸者何为。
舟过万寿寺·其二
作者：弘历
朝代：清
体裁：七言绝句

堤畔精蓝古树稠，今朝雨里慢维舟。溟濛雅似梁溪路，画里诗中记往游。
舟过万寿寺寺僧跽接道左口占戏题
作者：弘历
朝代：清
体裁：七言绝句

方外谁将礼法论，于今偏太识卑尊。本来一步不曾离，何用山僧远出门。
舟过万寿寺小憩禅院忆旧有作·其一
作者：弘历
朝代：清
体裁：五言律诗

禅扉临绿水，来往一舟通。忆昨鹿园憩，消閒雁侣同。梵声常指月，幡影自参风。劳逸分今昔，当前悟色空。
舟过万寿寺小憩禅院忆旧有作·其二
作者：弘历
朝代：清
体裁：五言律诗

樛木经千岁，无风籁自吟。山峰标静体，波影净尘心。听法浮潜鲤，忘机狎语禽。十年过隙易，何以惜分阴。
舟过万寿寺弗入
作者：弘历
朝代：清
体裁：五言律诗

竺宇枕河边，过斯必易船。兰舷教径进，莲舍漫盘旋。讵是忙予务，亦非薄彼襌。当年祝釐处，回忆祇潜焉。
舟过万寿寺戏题
作者：弘历
朝代：清
体裁：七言律诗

广源高水拍船唇，船过祗园古岸滨。识矣松篁三径路，置之空色不言津。爱他有力风前布，笑我竟为门外人。望雨忧愁得雨喜，欲询调御属何因。
舟过万寿寺未入
作者：弘历
朝代：清
体裁：七言律诗

咫尺花宫谢眺登，轻舟便偶不寻僧。风幡初地镇标偈，松竹假山自作朋。乾惕何能觅常乐，慈悲亦岂异哀矜。退堂开士怀乡去，了识未臻无退乘。
舟过万寿寺未入
作者：弘历
朝代：清
体裁：五言绝句

花宫枕清流，催舟未留憩。已是少閒人，何必耽閒地。
舟过万寿寺未入遂由绣漪桥至昆明湖沿水路揽景杂咏得诗六首·其一
作者：弘历
朝代：清
体裁：七言绝句

片刻徘徊乐善园，进舟仍复溯长源。麦刚茁陇新膏润，稻未栽塍宿水存。
舟过万寿寺未入遂由绣漪桥至昆明湖沿水路揽景杂咏得诗六首·其三
作者：弘历
朝代：清
体裁：七言绝句

麦庄桥过接长春，两岸轻烟罥柳新。石坝金河泄馀水，天然洪泽那堪伦。
舟过万寿寺未入遂由绣漪桥至昆明湖沿水路揽景杂咏得诗六首·其二
作者：弘历
朝代：清
体裁：七言绝句

广源闸隔水高低，易舫之间屧步堤。万寿寺才离半里，扬帆姑且置招提。
舟过万寿寺未入遂由绣漪桥至昆明湖沿水路揽景杂咏得诗六首·其五
作者：弘历
朝代：清
体裁：七言绝句

绣漪月漾忽当头，绿柳红桃四面稠。寒食明朝兼上已，岂能分日作遨游。
舟过万寿寺未入遂由绣漪桥至昆明湖沿水路揽景杂咏得诗六首·其六
作者：弘历
朝代：清
体裁：七言绝句

陆纤入湖易水纤，湖光上下漾天光。小船轧轧鸣榔处，不辨吴村与越乡。
舟过万寿寺未入遂由绣漪桥至昆明湖沿水路揽景杂咏得诗六首·其四
作者：弘历
朝代：清
体裁：七言绝句

坝外湖心亭好在，乍因缀景忆西湖。曾经一到常空过，似此何须搆筑乎。
舟过万寿山不泊倚舲杂咏·其一
作者：弘历
朝代：清
体裁：七言绝句

侵晓香山返跸旌，玉河沿泛达昆明。寿山无暇探春色，为切询安促水程。
舟过万寿山不泊倚舲杂咏·其三
作者：弘历
朝代：清
体裁：七言绝句

明湖春水半篙深，戢戢青蒲刺碧浔。虽是无心閒问景，倚舲何碍一披吟。
舟过万寿山不泊倚舲杂咏·其二
作者：弘历
朝代：清
体裁：七言绝句

玉带桥西耕织图，插秧犹待采桑无。暄和已递佳消息，揽结行将奉懿娱。
舟过万寿山不泊倚舲杂咏·其四
作者：弘历
朝代：清
体裁：七言绝句

剪湖片刻舣东提，堤上金吾候早齐。遂诣凝春虔问谒，连朝大慰意悬兮。
舟过嘉兴
作者：弘历
朝代：清
体裁：七言律诗

徐牵锦缆过嘉禾，隐隐时闻欸乃歌。慢陟高楼传八咏，独欣旧馆号三过。油花香入青葱町，毛芷新浮澹沲波。夹岸桑林数十里，果然蚕事此邦多。
舟过峭帆亭戏咏
作者：弘历
朝代：清

虚亭若翼枕河滨，归迹芦台纪创新。句缅陆游真作者，诗题张斛定何人。那称考古志书博，只爱觐光民意亲。却是黄头善持重，妆帆催纤弗名循。
舟过峭帆亭戏咏
作者：弘历
朝代：清
体裁：七言律诗

虚亭若翼枕河滨，旧迹芦台纪创新。句缅陆游真作者，诗题张斛定何人。那称考古志书博，祇爱觐光民意亲。却是黄头善持重，收帆催纤弗名循。
舟过扬子至金山驻跸作
作者：弘历
朝代：清
体裁：七言律诗

巡銮将次至金陵，一宿程留浮玉仍。风顺而平送舟速，江恬以静不波兴。布阴树叶饯春张，似绘山花望夏增。拱读穹碑今溯昔，无心问景戚难胜。
舟过无锡城
作者：弘历
朝代：清
体裁：古风

舟过无锡弗舣岸，去时策马已观民。兹来露冕坐阖闾，夹岸跪觐无万人。因思皆资衣食者，自当物贵生计贫。幸遇有收尚可活，水旱那无饥溺频。以是祈岁廑宵旰，大吏并饬讳灾谆。展义时迈政因此，我岂山水徒游巡。
舟过绣漪桥
作者：弘历
朝代：清
体裁：古风

绣漪以波称，无波漪那绣。去岁此无风，句云名似负。今来实风作，绣漪信名副。其过犹弗反，黄头窘力售。念劳命舣岸，轻舆陆可就。素志喜不波，前言颇自咎。
舟过绣漪桥小游凤凰墩之作
作者：弘历
朝代：清
体裁：七言律诗

阅武驾言返御园，长河发棹溯琼源。有墩遥见湖心耸，非舫弗臻桥外鶱。便趁馀间游偶至，忽惊几岁别高奔。促成七字仍解缆，聊共旧题泐壁存。
舟过高邮
作者：弘历
朝代：清
体裁：五言律诗

黄帽发讴歌，楼船稳运河。廑心筹泽国，极目赏烟波。春色柳梅绽，江城士庶多。圣踪随处仰，沙岸倚牂柯。
舣舟亭再叠旧作韵
作者：弘历
朝代：清
体裁：古风

髯翁迁八州，浮踪不系艇。其不迁者存，至今遗佳境。当年舣棹时，水流人自静。倜傥缅高风，徘徊发清省。孤舟野宿际，远火残灯景。屈短奚足悲，信长讵非幸。栖禅固翁志，想亦心所肯。松竹益深邃，钟磬时泠警。堂堂坐金仙，伏魔那用猛。虽曰此频来，而每兴怀永。得句便解缆，五两扬帆影。
舣舟亭叠旧作韵
作者：弘历
朝代：清
体裁：古风

跋马过府城，至此应登艇。云有苏子瞻，舣舟之旧境。其然岂其然，但觉松筠静。千秋称古迹，如是率堪省。往来八州牧，留题成妙景。斯亭而在斯，讵非毗陵幸。绀宇栖金仙，瞻谒吾亦肯。东坡喜逃禅，往往偈句警。立朝乃刚直，正合进善猛。今宁无颇牧，冯言会心永。解缆遵川程，回望风幡影。
舫室
作者：弘历
朝代：清
体裁：七言绝句

舫室如浮座俯河，意欣共不尽烟波。米家津逮称书画，画格书程两逊他。
舫室
作者：弘历
朝代：清
体裁：七言律诗

见说张柔疏凿池，引来鸡距绿波披。室因近水遂称舫，窗以临虚可弄漪。欲问主宾谁是也，不过拟议偶为之。今来信宿即当去，笑似清流无定时。
舫室口号
作者：弘历
朝代：清
体裁：七言绝句

室因临水称云舫，舟或可居又号庐。名实主宾胥是幻，试询真者定何如。
舫室口号
作者：弘历
朝代：清
体裁：七言绝句

旧称原自曰临漪，新额亦陈谓舫斯。却忆名言民犹水，半因澄念半廑思。
船窗夜雨之作·其一
作者：弘历
朝代：清
体裁：七言绝句

闻道江南春雨多，船窗点滴夜如何。榜人预喜明朝路，下水兼逢涨运河。
船窗夜雨之作·其三
作者：弘历
朝代：清
体裁：七言绝句

高飞回雁下沙汀，远带潇湘音渺冥。最是推篷望渔火，分明烟屿点疏星。
船窗夜雨之作·其二
作者：弘历
朝代：清
体裁：七言绝句

零零淅淅滴波声，妙写溟濛杳霭情。今岁春寒便开霁，晓看花未重江城。
船窗夜雨之作·其四
作者：弘历
朝代：清
体裁：七言绝句

北地常稀好雨滋，设教溥被信称时。麦针芄绿二千里，畿甸关心付寤思。
良乡县行宫再叠辛丑前韵
作者：弘历
朝代：清
体裁：五言律诗

午年曾驻馆，子岁又经舆。赓韵忽成两，纪行未可虚。三春憩庭院，一瞬阅诸居。先此两陵谒，例遵前度如。
良乡县行宫即事
作者：弘历
朝代：清
体裁：七言律诗

塔影遥瞻矗午晴，行宫知不远多程。率缘一宿惭茅土，又已经时别槛楹。西谒云山千古恨，南巡诗句昨年情。夜深绳榻聊无寐，嘹唳天边雁数声。
良乡县行宫即事叠辛丑诗韵
作者：弘历
朝代：清
体裁：五言律诗

阅时思谒鼎，撰日发行舆。陟岵心恒切，隙驹语岂虚。五台因便往，别馆且停居。即事赓前韵，五年一瞬如。
良乡塔
作者：弘历
朝代：清
体裁：七言律诗

穹窿窣堵夕阳间，高入天风势莫攀。建此何年多宝塔，对他终古□题山。拈来过客方成句，定后高僧正闭关。几度望中频结念，香台安得伴云閒。
良乡行宫三叠旧韵·其一
作者：弘历
朝代：清
体裁：七言绝句

初顿常教依北阙，长途复此指东江。门前烟火同观罢，却喜盆梅伴烛窗。
良乡行宫三叠旧韵·其三
作者：弘历
朝代：清
体裁：七言绝句

壬午春当跸旋际，为民回顾颇牵情。三年才浃巡銮出，欲荅苍黎盼幸诚。
良乡行宫三叠旧韵·其二
作者：弘历
朝代：清
体裁：七言绝句

南巡四度不言劳，讵为江山事一遨。察吏要因悉民隐，举贤宁止拔文豪。
良乡行宫三叠旧韵·其四
作者：弘历
朝代：清
体裁：七言绝句

立春越日驾巡南，梅信缘寒想未酣。遥忆孤山放鹤处，也留芳朵待吟探。
良乡行宫五叠旧作韵·其一
作者：弘历
朝代：清
体裁：七言绝句

复此一巡发京国，逮兹六度涉吴江。行宫初顿驻銮早，饶得拈毫倚绿窗。
良乡行宫五叠旧作韵·其三
作者：弘历
朝代：清
体裁：七言绝句

立言忆务去陈句，为政当知惬众情。休助非关循故典，欲酬望幸万民诚。
良乡行宫五叠旧作韵·其二
作者：弘历
朝代：清
体裁：七言绝句

别馆无烦修饰劳，阅三年雅称栖遨。省河观俗胥正务，宁为江山助兴豪。
良乡行宫五叠旧作韵·其四
作者：弘历
朝代：清
体裁：七言绝句

百雉县城平野南，高低积素正浓酣。丰年后蓄仓箱否，明日前途历揽探。
良乡行宫作
作者：弘历
朝代：清
体裁：七言律诗

行宫首顿黄图近，巡幸畿南路必经。拟向文殊重瞻礼，又迎慈辂此居停。晚来瓦雀争巢噪，春到盆花傍座馨。几度景光随节异，横云塔影镇亭亭。
良乡行宫作·其一
作者：弘历
朝代：清
体裁：七言绝句

冬前回跸因巡豫，春孟登程为渡江。两月风光那争异，閒斋日影渐移窗。
良乡行宫作·其三
作者：弘历
朝代：清
体裁：七言绝句

十六年来廑保赤，近光引领自舆情。纵饶解泽输蜂涌，有惭苍生爱戴诚。
良乡行宫作·其二
作者：弘历
朝代：清
体裁：七言绝句

来往云何不惜劳，勤民匪止为游遨。人文江左遥相望，却虑经临句未豪。
良乡行宫作·其四
作者：弘历
朝代：清
体裁：七言绝句

浙东西及大江南，分付韶光莫太酣。指日六飞应驻跸，观民馀暇试清探。
良乡行宫作并示直隶官
作者：弘历
朝代：清
体裁：七言律诗

春月行旌驻节时，青郊膏泽惬予私。那知卜度诚难预，大抵忧欣总若斯。山地幸犹过半穫，水乡安免逭长饥。曰休曰助新颁旨，其善推行良有司。
良乡行宫侍皇太后宴兼陈火戏
作者：弘历
朝代：清
体裁：七言律诗

梅信催人未可迟，祈辛礼罢翠华移。那无酬节同民乐，且喜称觞是处宜。风定紫澜迎五夜，春辉银蕊灿千枝。一家中外嘉宾集，依约观灯上苑时。
良乡行宫再叠旧韵·其一
作者：弘历
朝代：清
体裁：七言绝句

立春昨日欣逢雪，便觉春琴蔼帝江。启跸正宜迎气始，行宫韶旭曣明窗。
良乡行宫再叠旧韵·其三
作者：弘历
朝代：清
体裁：七言绝句

清风一牖春秋韵，明月满庭今古情。无尽藏真大公物，坡翁游戏语犹诚。
良乡行宫再叠旧韵·其二
作者：弘历
朝代：清
体裁：七言绝句

心欲其安身欲劳，挑镫义府足怡遨。赋诗何必多明忆，每至摛词兴辄豪。
良乡行宫再叠旧韵·其四
作者：弘历
朝代：清
体裁：七言绝句

翠华三度指东南，遮莫游情觉已酣。豁赋省耕度河务，其他无欲孰窥探。
良乡行宫即事
作者：弘历
朝代：清
体裁：五言律诗

壁有西巡句，祝釐随翟舆。即今廿岁阅，忆昔一忱虚。傃驾当春发，顿轩此夕居。遣閒思志事，把笔怅何如。
良乡行宫叠今春韵四首·其一
作者：弘历
朝代：清
体裁：七言绝句

巡壁分明吟短句，停銮小忆涉春江。离宫平楚曾何异，风在庭柯月在窗。
良乡行宫叠今春韵四首·其三
作者：弘历
朝代：清
体裁：七言绝句

频年展谒桥山下，未尽攀龙罔极情。况奉徽音申敬悃，敢违一片奠椒诚。
良乡行宫叠今春韵四首·其二
作者：弘历
朝代：清
体裁：七言绝句

数命行舆众已劳，上陵心切岂游遨。肯堂继志吾何有，敢骋驰驱六驭豪。
良乡行宫叠今春韵四首·其四
作者：弘历
朝代：清
体裁：七言绝句

山影横西塔影南，霜花遍野菊花酣。诗情莫道因秋减，触绪何妨即景探。
良乡行宫叠庚寅奉皇太后启跸之作韵
作者：弘历
朝代：清
体裁：七言律诗

高年悦目适游行，图近当春巡冀瀛。五宿发先缘积忆，三朝到近允祈诚。岁深陌柳带金密，律暖原芜毯绿萌。税驾行宫聊静憩，新题旧什阅关情。
良乡行宫叠旧作韵·其一
作者：弘历
朝代：清
体裁：七言绝句

首顿庭轩近帝里，长途车骑指胥江。不迁者问伊谁是，风在寒檐月在窗。
良乡行宫叠旧作韵·其三
作者：弘历
朝代：清
体裁：七言绝句

迩来颇有南来者，都道群黎望幸情。然乎疑信吾犹半，信者吾衷保赤诚。
良乡行宫叠旧作韵·其二
作者：弘历
朝代：清
体裁：七言绝句

欲悉灾馀耕织劳，南巡讵为事清遨。江山秀亦天然助，颇觉遄飞兴已豪。
良乡行宫叠旧作韵·其四
作者：弘历
朝代：清
体裁：七言绝句

塔影凌空旷野南，节前古月正清酣。奉慈兼欲同民乐，赵北灯宵即景探。
良乡行宫四叠旧韵·其一
作者：弘历
朝代：清
体裁：七言绝句

璧荐祈辛发东道，鼓鸣计里指南江。初程不远午前到，饶得馀閒对碧窗。
良乡行宫四叠旧韵·其三
作者：弘历
朝代：清
体裁：七言绝句

乙酉有言弗重幸，民非悉喻吏知情。何当十六年再举，岂我祝釐心弗诚。
良乡行宫四叠旧韵·其二
作者：弘历
朝代：清
体裁：七言绝句

已不言劳廑众劳，或应谅弗为嬉遨。徘徊景却异前度，吟兴何由得尔豪。
良乡行宫四叠旧韵·其四
作者：弘历
朝代：清
体裁：七言绝句

节前灯火御营南，观罢清陪古月酣。恰有盆梅一枝馥，堂堂春信此先探。
良乡行宫奉皇太后观烟火即事得句
作者：弘历
朝代：清
体裁：七言律诗

时巡启跸先元宵，初顿黄图路不遥。迎节欣邀慈阃豫，送銮况集外藩朝。紫澜欲定风澄晚，七宝将圆月烛霄。大野春镫民共乐，广陵却笑蹑虹桥。
良乡行宫得句
作者：弘历
朝代：清
体裁：七言律诗

�里行宫近帝都，时巡首顿必经途。昔今题句欣和戚，蕉鹿为场有若无。思易图艰廑切念，一劳永逸乏良谟。两端问俗观河要，七载仔肩未歇吾。
良乡行宫得句叠戊申韵
作者：弘历
朝代：清
体裁：七言律诗

巡河复此出皇都，畺吏请因适近途。两淀疏治时或有，万民瞻就悃那无。自维尚可露冕阅，隔岁应颁授玺谟。总赖天恩设符望，十全乃得允称吾。
良乡行宫恭奉皇太后观烟火
作者：弘历
朝代：清
体裁：七言律诗

驻惟初顿节翼日，处处承欢养万方。合设镫花酬景令，所欣食履正康强。却看月隐胜月现，欲笑广陵输广阳。入夕同云将酿雪，连阡麦陇愿敷祥。
良乡行宫晚坐
作者：弘历
朝代：清
体裁：七言律诗

别馆由旬帝都近，往来巡跸率由斯。洒然又憩春风座，朅尔周看四壁诗。途接瀛津非远路，心存民物廑深思。明朝马首弗西向，为是翘瞻一晌悲。
良乡行宫晚坐
作者：弘历
朝代：清
体裁：五言律诗

又驻行时跸，萧斋可意清。去来时屡易，今昔念交萦。习武遵前迹，均劳验众情。春云傍晚重，希泽为新耕。
良乡行宫晚坐
作者：弘历
朝代：清
体裁：七言绝句

斜阳人率到行窝，籁静心閒春气和。四壁有诗聊历阅，所欣不及所悲多。
良乡行宫晚坐
作者：弘历
朝代：清
体裁：古风

昨日风吹云不散，今朝风息云仍生。土膏脉动春燠沐，沿途铺翠来牟萌。雨斯益善否亦可，望蜀未免人常情。朴宇潇洒宜静憩，瓯香研净窗复明。往来岁久题句遍，不殊一念筹农耕。
良乡行宫晚坐
作者：弘历
朝代：清
体裁：七言律诗

来去倏经两月程，纱窗重拂夏风清。诗粘素壁新还旧，意托良农雨与晴。依古欢惟文简课，荷天宠幸武功成。受俘凡四郊台二，遇以何修励若惊。
良乡行宫晚坐
作者：弘历
朝代：清
体裁：古风

离宫据平楚，结搆戒巧奇。颇欣轩宇幽，驻跸适所宜。春风三月和，窣地绿杨枝。寻途得其门，入室搴我帷。我几净以陈，凭之吟我诗。犹忆去年秋，蜀川羽檄驰。谒陵曾驻此，筹边劳思维。爰命同心臣，为我视六师。启行舍县城，五里近在兹。南望塔影孤，尚馀离别思。何期三捷迅，振旅歌采薇。匪惟慰契阔，亦用纾畴咨。休养有后图，遑敢弛敬寅。
良乡行宫晚坐·其一
作者：弘历
朝代：清
体裁：七言绝句

停銮来往近皇都，瞥忆南巡此启途。三月光阴诚迅矣，百年久暂岂殊乎。
良乡行宫晚坐·其三
作者：弘历
朝代：清
体裁：七言绝句

越水吴山揽结馀，北来饶得事何如。清欢未抵殷忧盛，不在苏杭在沛徐。
良乡行宫晚坐·其二
作者：弘历
朝代：清
体裁：七言绝句

展义从来重豫游，曰休曰助悉心求。观丰未觉饶同乐，视歉惟因切先忧。
良乡行宫晚坐·其四
作者：弘历
朝代：清
体裁：七言绝句

瓯香研净值几閒，记里诗篇自改删。却我无心恋江国，是谁有意赋东山。
良乡行宫晚景
作者：弘历
朝代：清
体裁：五言律诗

往来曾几宿，今昨率逢春。雨过树如沐，候寒花待嚬。马嘶墙外客，鸟诉座中人。西北纵遥目，峰皴一带银。
良乡行宫观烟火
作者：弘历
朝代：清
体裁：七言律诗

南巡初顿翠华停，先节陈灯例得听。携有随銮诸外部，况多送驾各京厅。广阳何必广陵逊，宝烛偏宜宝月亭。略合众欢悲独切，那如前度奉慈宁。
良乡道中
作者：弘历
朝代：清
体裁：古风

一带山已苍，两行柳仍绿。柄穗遗田畴，禾稼盈囷鹿。今岁幸有秋，鸡犬孳村屋。稍得民气苏，未易淳风复。行役岂偏喜，时巡资问俗。历历忆今春，沉忧隐心曲。
良乡道中
作者：弘历
朝代：清
体裁：七言律诗

两年未踏良乡道，依旧岚光罨�纱。朱户已收人日帖，青郊行看社朝花。城头塔影连云净，杠底溪声赴涧斜。只有忧怀思尺泽，更无閒绪问芳华。
良乡道中
作者：弘历
朝代：清
体裁：五言律诗

白日澹空原，黄沙捲去辕。爱看风摆麦，惊起兔藏垣。稌黍堆寒圃，牛羊下暮村。前驱漫传警，欲酌小民言。
良乡道中
作者：弘历
朝代：清
体裁：七言绝句

郊原柄穗尚丰馀，历览闾阎气象舒。较比京东其胜矣，不知前路景何如。
良乡道中二首·其一
作者：弘历
朝代：清
体裁：五言律诗

春风广阳道，嫩日荡晴川。宿麦符农候，垂杨罥客鞭。遥峰明郭外，新水绕村前。西望桥山路，低徊意黯然。
良乡道中二首·其二
作者：弘历
朝代：清
体裁：五言律诗

名郡拱皇畿，龙泉澹翠微。雉闉经岁古，雁塔入云巍。阳气蒸春陇，轻寒切晓衣。望诸留故迹，高蹈独知几。
良乡道中作
作者：弘历
朝代：清
体裁：七言律诗

今年又继昨年行，告满告传各叩诚。得致此惟赖天赐，感无极那尽衷情。较于古实希双福，以获斯因益屏营。更幸春膏贶优渥，凭舆绿麦阅葱生。
良乡道中作
作者：弘历
朝代：清
体裁：五言律诗

前跸卢沟近，行旌易水回。兰衢经雨润，麦陇望秋来。往事何多矣，今春差幸哉。心源稍浚瀹，触绪一吟裁。
良乡道中即事·其一
作者：弘历
朝代：清
体裁：七言绝句

迤逦房山入广阳，轻舆雨后酿晨凉。须臾红日照绿野，暄润胥宜正不妨。
良乡道中即事·其三
作者：弘历
朝代：清
体裁：七言绝句

高处麦长低处短，问因地湿致生迟。物情即是人情耳，过不及同中始宜。
良乡道中即事·其二
作者：弘历
朝代：清
体裁：七言绝句

麦苗已觉较前长，又见新塍茁豆秧。等度年来无此事，慰而生惧转傍徨。
良乡道中即事·其四
作者：弘历
朝代：清
体裁：七言绝句

遥看塔影似针悬，忽值行宫绿柳前。待到回銮此郊劳，始称一路事成全。
良乡道中即事用近作韵
作者：弘历
朝代：清
体裁：七言律诗

霁后轻舆破晓阳，纱衣称体觉微凉。黍高稻下都芄绿，一雨回苏幸弗妨。观农那觉路途长，麦欲登秋禾蔚秧。识得力田不如处，未孤盼雨亟彷徨。
艾菱
作者：弘历
朝代：清
体裁：古风

菱与荷并生塞湖，始原洲渚各分区。侵寻菱占荷之界，簇戟角叶波间铺。荷之田田势脆弱，菱之蔌蔌兴豪粗。是谓小人害君子，此而不治直道无。因命艾菱俾荷畅，红花绿叶恣芳敷。祛邪扶正非害物，斯岂宁因远观图。聚散劄子读牟氏，絜矩恐有似此夫。
节前御园赐宴席得句
作者：弘历
朝代：清
体裁：七言律诗

庆典今年值八旬，祚春华宴那辞频。联茵瀛嶂陈五国，武帐穹窿容百人。异数特宣首介近，分班各赐手卮亲。一家中外真和浃，俶祉胥蒙大造仁。
节后一日罢宴及观灯火作
作者：弘历
朝代：清
体裁：古风

荐绅藩服共茵联，翼节传柑例有沿。玉魄却逢遮地影，冰轮未可谓时迁。春秋弗记虽存帙，卿士惟省合罢筵。七字不妨聊纪景，伊予准酌亦应传。畿南山左昨岁旱，念切彻悬实曰宜。纵是赈蠲不馀力，那能沟壑便忘思。承筐行爵姑且置，掞笔摅笺尚可为。咨尔进规休颂者，老来多惧合胥知。
节后一日罢宴及观镫火作·其一
作者：弘历
朝代：清
体裁：七言律诗

去年今岁适相值，连遇由来益审躬。虽是春秋曾不记，可知兄姊本皆同。修刑修德宁云异，观已观民念莫穷。况自冬春望雪久，曰惭曰惕萃乎衷。
节后一日罢宴及观镫火作·其二
作者：弘历
朝代：清
体裁：七言律诗

各省有收昨报连，屡绥仍复望依然。是诚不知足致过，以故乖和气示愆。近远虽均一土被，旰宵实为万民拳。文筵罢举非耽逸，翰苑应同艰著编。
节后万寿山
作者：弘历
朝代：清
体裁：五言律诗

名山游节后，佳景揽春初。虽未芳菲若，已看訚蔼如。芜茵依绿染，柳线向黄舒。忧乐无定处，仍斯盼捷书。
节后万寿山乐寿堂作
作者：弘历
朝代：清
体裁：七言律诗

佳节匆匆倏已过，好山遣闷阅如何。生擒二寇信犹待，却觉初春景欲蹉。小盎梅香微讶减，长堤柳色渐看多。向题乐寿居然践，实岂同他名弗讹。
节后万寿山乐寿堂作
作者：弘历
朝代：清
体裁：七言律诗

宁寿宫斯万寿山，作朋同以额檐间。久哉惟是颙宿愿，近矣即期娱老颜。符望依然待昊贶，抚时那弗切心关。设如果遂初年志，一敬毋忘敢乐閒。
节后万寿山于静佳斋有作
作者：弘历
朝代：清
体裁：七言律诗

庆节灯筵次第排，节踰得暇至山斋。因思有作动成扰，可识无过静实佳。况是千林未谋目，莫如一卷足怡怀。片时绨几命舆去，餍饫那知味道荄。
节后万寿山六韵
作者：弘历
朝代：清
体裁：五言排律

御苑甫收灯，名山暇可凭。候缘立春晚，气尚峭寒凝。初月政犹简，稚韶吟适仍。峰阴欣积雪，湖面未融冰。酝酿理宜悟，冶姚景会乘。拈须黑兼白，明岁八旬登。
节后万寿山即景得句
作者：弘历
朝代：清
体裁：七言律诗

灯节全无一日閒，忽过燕九瞥眸间。可知万事速流水，因趁片时游好山。绿柳含韶徐酝酿，苍松傲冻耸孱颜。春光不碍昌昌递，茂对酬吟此尚闲。
节后万寿山旷观斋作
作者：弘历
朝代：清
体裁：古风

旷观千古上，则已有惇史。旷观四海遥，实亦无边鄙。曰此山水间，信乎其小矣。然则所观何，曰在人与已。观人念民穷，观已省私起。是故偶临斋，率生惭愧耳。
节后万寿山清漪园
作者：弘历
朝代：清
体裁：七言律诗

节后新正事犹简，几馀咫尺试清游。韶开峰色如屏展，冻解波光宛镜浮。袅袅堤杨轻似线，溶溶湖水绿于油。渊明语忆春将及，于耜吾民有误不。
节后万寿山清漪园作
作者：弘历
朝代：清
体裁：七言律诗

水号清漪山万寿，新正节后每先来。观澜临水三馀度，问景乐山九望开。积雪依然培岸柳，缋春芬若放盆梅。鳞塍玉润麦芽纽，慰意敢存满志哉。
节后万寿山清漪园作
作者：弘历
朝代：清
体裁：七言律诗

节后暇游万寿山，新正诗例未宜删。畿南农讵资馀润，潦过民情廑痛瘝。元夕元朝仍惕念，春光春意那怡颜。年前腊雪鳞塍集，卜麦徵欣指顾间。
节后万寿山清漪园即景
作者：弘历
朝代：清
体裁：七言律诗

清漪全未放清漪，冰镜依然数顷披。暇甫踰忙动归静，候因通闰速为迟。已观堤柳薰黄淡，却惜町麰鲜白滋。虽是乘閒试游揽，那能一刻忘农思。
节后万寿山纪事一律
作者：弘历
朝代：清
体裁：七言律诗

节中无暇问崇椒，节后偷閒阅景韶。丙岁幸蒙两迈丙，条风诚是不鸣条。川东邪剪获二首，湖北逆歼到一朝。却见昨年题壁句，盼同捷信复心焦。
节后含经堂
作者：弘历
朝代：清
体裁：五言律诗

例以来节后，稍閒乃逮斯。已惭多搆筑，宁敢恣游嬉。盆卉当春发，架编遣暇披。东厢贮荟要，数典不忘兹。
节后含经堂
作者：弘历
朝代：清
体裁：五言律诗

四库藏东壁，含经则久铭。取携宜左右，枕葄切仪形。节又无端过，春初有暇停。展芸如自问，设答恐难宁。
节后含经堂
作者：弘历
朝代：清
体裁：七言律诗

节后临堂例合仍，庆宵行惠暇难乘。曦烘菱牖昼渐永，雪积玉林景倍增。膏泽扫培真富有，勤劳行赏亦均应。敛时福更敷而锡，义叶含经念庶徵。
节后含经堂
作者：弘历
朝代：清
体裁：五言律诗

节后复临兹，光阴速弗迟。虽称三白渥，又切一时思。庭柳已含意，盆梅岂碍姿。轩窗如昨岁，望雪亦如之。
节后含经堂
作者：弘历
朝代：清
体裁：五言律诗

节后饶清暇，书堂小憩停。柳稊墙外色，梅萼座间馨。积处连三白，润馀符始青。如论即景句，合此读葩经。
节后含经堂
作者：弘历
朝代：清
体裁：七言律诗

长春园拟倦勤居，堂曰含经久额予。四载为期即归政，一生惟是不离书。可知凡事豫则立，鲜得如心愿以舒。敬忆当年嘉号赐，或叨天佑望无虚。
节后含经堂自愧
作者：弘历
朝代：清
体裁：五言律诗

含经要味道，节后尚春初。到每审乎已，可能弗负书。脩身常阙若，问治更瞠如。无语高堂者，那知隐笑予。
节后游万寿山
作者：弘历
朝代：清
体裁：七言律诗

初正节后事犹简，趁暇清游寿峤来。律暖堤杨金缕摇，冰融湖水碧澜开。婉娈物色渐昌矣，宛转时光真迅哉。昨日轻阴微集霰，北山遥积玉屏嵬。
节后游万寿山书怀
作者：弘历
朝代：清
体裁：七言律诗

庆节曾无一日閒，节过乃得访名山。联遐惠众繁难却，返朴还淳政所关。酌剂已知王道远，莅临以久世情闲。拈须咏处微增白，却是高峰未改颜。
芍药
作者：弘历
朝代：清
体裁：七言绝句

墨辛夷开香满庭，井栏底用护花铃。东风却未曾吹得，欲撷芳菲意转停。
芍药
作者：弘历
朝代：清
体裁：五言律诗

娜娜别丰姿，馡馡香满墀。饯春为后劲，延夏镇清蕤。蝶引滕王画，牛欺刘训骑。通身无点墨，谁与号辛夷。
芍药
作者：弘历
朝代：清
体裁：七言绝句

婪尾春光饮露酣，金铃风度响馣馣。倚阑一种无言恨，只妒花王青出蓝。
芍药
作者：弘历
朝代：清
体裁：五言律诗

山中土脉厚，卉木总昌昌。紫药翻风馥，白珠擎露光。丛高蜂倦采，瓣大蝶深藏。谢朓如曾遇，清词当异常。
芍药
作者：弘历
朝代：清
体裁：五言律诗

度牖麝兰味，猗阶锦绣丛。蜂衙攒晚馤，莺语答芳融。洁映冰盘白，艳争榴朵红。花王常欲傲，不肯嫁东风。
芍药
作者：弘历
朝代：清
体裁：五言绝句

清芬将艳质，融冶玉栏斜。便唤花中婢，还应出郑家。
芙蓉泉
作者：弘历
朝代：清
体裁：七言绝句

泉以峰名峰俯泉，春风翠跸小流连。清晖表里欣相映，一朵芙蓉上下鲜。
芙蓉泉
作者：弘历
朝代：清
体裁：古风

芙蓉峰下泉，辄以芙蓉称。泉固可植华，峰则惟肖形。宾主定谁是，后先底浪争。峰泉胥不知，曰人强安名。
芟树
作者：弘历
朝代：清
体裁：古风

园中植众木，丛生各向荣。成阴蔽庭轩，弄影交枝茎。槚棘苟不分，珷玞终混琼。当此陨萚时，本质一以呈。繁柯纷杂揉，芟削令其清。良材被隐遮，去之不留停。稍稍施人力，便觉助山灵。绿梅三冬姿，青松百尺亭。譬彼稂莠除，嘉禾乃勃生。旁人为我言，其言似可听。物物具生意，枝枝含勾萌。一朝别去取，厚薄殊失平。我闻初诺之，细思吁可惊。若存姑息心，未达此中情。
芟树
作者：弘历
朝代：清
体裁：古风

深秋金令芟树候，发生气毕归根宿。明年条达益充盈，化而裁之实造就。塞山层叠千万林，岂能一一柯斧寻。无亦求诸近且便，中庭坦与虚堂阴。伐繁梢细留良干，翠柏苍松方合选。曲成中复有鉴别，乍喜间间远峰见。拈毫偶尔坐南荣，寓意还欣眼界明。错节亦可入模范，何须利器誇升卿。
芟树
作者：弘历
朝代：清
体裁：古风

芟树合秋冬，春夏非其时。春而未畅发，或亦不妨为。是处树新种，多有丛生枝。丛则碍其长，匪爱实害之。适来知其然，芟修可再迟。伊川戒摧折，良语诚亦思。然此因玉成，非关漫戏嬉。
芟树
作者：弘历
朝代：清
体裁：古风

芟树宜秋冬，春生固当止。邂逅来斯时，执一难论矣。乔柳枝郁葱，稚松在其底。雨润与日晅，柳占松徒企。乔柳势自扬，稚松气常靡。移松虑伤根，匪爱实害己。因而命斧斤，芟柳俾松起。去邪兴贤材，或有类乎此。
芥园
作者：弘历
朝代：清
体裁：七言律诗

积潦南洼莫若何，斯图减水候经过。汤扬止沸诚谓是，釜底抽薪竟得他。幸即前秋逭异涨，更逢去岁获嘉禾。诸凡惟待一人示，不暇给哉愧实多。
芥园
作者：弘历
朝代：清
体裁：七言律诗

芥园减坝近城池，揖盗开门应戒为。兴济迤南原可度，津瀛迩岁幸收宜。民生攸系资公议，河务非娴祛已私。朴字数间仍备憩，志宁兹在谓多兹。
芥园阅减水坝工
作者：弘历
朝代：清
体裁：古风

昨岁夏霖行，章武灾实甚。不惟害禾稼，室庐败堪懔。异涨已屯城，吾民那安枕。赈恤救一时，长策固应审。方伯计疏消，其议不可寝。具图志工处，先事豫防谂。历览期合宜，详勘尚勤恁。代赈利以工，忧民善体朕。
芥舟
作者：弘历
朝代：清
体裁：七言绝句

冰冱小池不作澜，一时异想得凭栏。设如置芥舟还胶，欲笑南华转语难。
芥舟
作者：弘历
朝代：清
体裁：七言绝句

冻合池冰近砌坳，置舟杯芥总须胶。何如悟取华严旨，极大须弥个里包。
芥舟
作者：弘历
朝代：清
体裁：七言绝句

坳堂杯水芥为舟，曲沼孤亭似舫浮。借喻因之还借问，须弥亦纳几回不。
芥舟
作者：弘历
朝代：清
体裁：七言绝句

杯水坳堂芥作舟，问谁能以此乘浮。今来冰凝芥亦胶，可复于杯相傲不。
芥舟
作者：弘历
朝代：清
体裁：七言绝句

杯水无殊覆坳堂，堂如舟亦芥堪方。蒙庄原谓胶舟者，安识须弥个里藏。
芥舟
作者：弘历
朝代：清
体裁：七言绝句

水中亭子小而幽，喻物名之曰芥舟。舟已非舟芥岂芥，两忘离即幻随流。
芥舟
作者：弘历
朝代：清
体裁：七言绝句

溪上小亭号芥舟，名因象得象何由。须弥尚且无馀纳，大海不妨如是游。
芥舟
作者：弘历
朝代：清
体裁：七言绝句

贮水坳堂大较瓯，小亭却拟芥之舟。小非实也大亦幻，杨叶止啼似此不。
芦洲
作者：弘历
朝代：清
体裁：古风

芦洲静夕阳，薿薿带前浦。饮波慑鱼游，战风藏鹭舞。摇漾含清漪，画意澹空宇。埭竹刻为雀，溆艾裁成虎。尔芦独无用，丛生适其所。拿舟风晚籁，对之默不语。未麦迟舒秀，青青唯有汝。喻政我多惭，望泽徒延伫。
芦花
作者：弘历
朝代：清
体裁：五言律诗

曲岸閒移步，芦花见几枝。摇风犹未白，垂露似含悲。潇洒致如旧，光阴迅若斯。独舂相掩映，吕纪画成时。
芦花
作者：弘历
朝代：清
体裁：五言律诗

立秋才数日，芦荻已含凉。贴水弄明影，飘花作素妆。风敲方瑟瑟，露泫欲苍苍。长咏伊人什，兹怀殊未央。
芦花
作者：弘历
朝代：清
体裁：五言律诗

采采亚汀洲，为花岂自由。群摇今夕雨，不异去年秋。藏鹭恋青叶，凌波颤白头。吟看惊隙影，荣落肯淹留。
芦花液池芦苇每先御园作花盖以种植年久根深蔓长发生既早衰落亦如之触目有会因成二篇·其一
作者：弘历
朝代：清
体裁：七言绝句

苍苍掩映白蘋洲，怪尔含风剧报秋。物理试同人较量，定惟老者早宣头。
芦花液池芦苇每先御园作花盖以种植年久根深蔓长发生既早衰落亦如之触目有会因成二篇·其二
作者：弘历
朝代：清
体裁：七言绝句

飐烟采露吐丝丝，摇曳秋光满液池。园苇不须嫌落后，迟生赢得老还迟。
芭蕉
作者：弘历
朝代：清
体裁：七言绝句

梵典曾闻世界如，内空空合外空虚。筠竿已逊雨中响，柿叶还输霜后书。
花下狸奴歌题明宣宗画
作者：弘历
朝代：清
体裁：古风

湖石秋花庭院閒，一双狸奴据茵跧。不为登局乱棋盘，何弗捕鼠坡翁讪。分明寓意于其间，而乃陈郭拒谠言。责人则易责已难，复议此者那能删。
花园癸亥东巡时道经此地繁柯密叶郁然犹存昔曾托兴成章兹复摛毫命什·其一
作者：弘历
朝代：清
体裁：五言律诗

闻说名园近，兴怀昔景赊。丛中无别草，枝上想繁花。了了增山色，堂堂阅岁华。本来百兽避，底用木栏遮。
花园癸亥东巡时道经此地繁柯密叶郁然犹存昔曾托兴成章兹复摛毫命什·其二
作者：弘历
朝代：清
体裁：五言律诗

植物钟灵气，奇踪多异传。不然犹是卉，何以独长年。那辨沧桑后，难稽池馆前。每来花谢过，笑我偶无缘。
花园英莪门外猎场中有芍药二丛虽过花时而柯叶犹森郁可观盖百年外物也土人因名其地曰花园经过吟览因以命题
作者：弘历
朝代：清
体裁：古风

繁柯泫露华，蟠根托山隈。我来非花时，尚想临风开。迥异京洛种，岂作溱洧才。森然二古丛，不知何年栽。疑是彼女夷，爱此高崔嵬。玉手撷云锦，移之自蓬莱。野人亦珍重，时时膏壤培。护以朱木栏，奚惧狼与豺。乃知天地化，颇赖人成裁。荏苒忆韶华，俯仰弄条枚。只宜铺玉笺，安用命金罍。
花承阁
作者：弘历
朝代：清
体裁：七言绝句

春意初融未冶怡，女夷享帚故为迟。层栏俯视白驹隙，承砌红消会有时。
花承阁
作者：弘历
朝代：清
体裁：七言绝句

月匡早种千年树，云构常承四季花。何必饵芝将鍊石，陵尘是处即仙家。
花承阁
作者：弘历
朝代：清
体裁：七言绝句

梵阁隆崇俯众芳，其中端坐大医王。恰如玉局十四字，极乐于斯现道场。
花朝
作者：弘历
朝代：清
体裁：七言律诗

三分春节已平分，柳未舒条花未芬。了识九旬真电火，空传万事似浮云。青旗锦胜都无藉，白水苍山亦可欣。小憩琳宫参净业，向来忧乐任其纷。
花朝
作者：弘历
朝代：清
体裁：古风

九十春过半，花开未一分。春光信不少假藉，花事胡乃偏逡巡。含胎红杏润晓露，绽蕊绯桃烘暖云。去年此日江之滨，广陵节物撩眼新。繁弦急管颇觉闹，雪梅水仙别有神。朝来更不宣乐部，清赏转忆邗江民。
花朝
作者：弘历
朝代：清
体裁：五言律诗

今岁花朝好，花姿日日添。有风惟淡荡，不雨亦濡沾。丝缕禽言拂，锦须蝶梦黏。宜欣却常戚，饥溺廑苍黔。
花朝
作者：弘历
朝代：清
体裁：七言律诗

今岁花朝花事无，闰迟寒未吐花须。晓园剪缀宁烦效，温室烘培也不须。已喜韶光称有脚，偏饶清兴阅沿途。鸣鞭春色原如许，陌柳薰黄看几株。
花朝
作者：弘历
朝代：清
体裁：五言律诗

今日夫何日，花朝是此朝。气寒虽勒菀，春闰得延韶。陌柳才轻眼，盆梅自老腰。递来江国信，芳润不其遥。
花朝
作者：弘历
朝代：清
体裁：古风

前岁度花朝，无花人意懒。旧岁度花朝，有花却愁旱。花朝与花何无缘，非彼无缘我则然。朝来春和正明媚，烟丝欲染霞将殷。忽忽不乐居御园，芳郊迤逦鸣征鞭。水郭山村经次第，翻喜花朝鲜花事。风光解识此时情，露珠且拭阑干泪。
花朝
作者：弘历
朝代：清
体裁：七言律诗

去岁看花曾有咏，今年咏雪作花看。北方候冷其恒事，应节霙霏真创观。结萼缀枝那有异，叠罗剪绮笑无端。女夷雅合谢青女，借助园林万朵攒。
花朝
作者：弘历
朝代：清
体裁：古风

去岁花朝花未开，临蹊探觅频徘徊。今岁花朝花已放，却因望雨多惆怅。试问与花何无缘，锦苞玉靥空鲜妍。蝶阵蜂衙忙不了，一例都过九十天。不系人间閒去住，只有南华齐物篇。
花朝
作者：弘历
朝代：清
体裁：古风

去岁花朝花正发，今岁花朝花未开。立春迟早为之节，不齐之中乃齐哉。山桃一二虽放萼，东风随作蒙尘埃。咨尔桃莫怨风妒，琉璃脆语伊古来。
花朝
作者：弘历
朝代：清
体裁：五言律诗

御苑山桃发，早知春事归。陌花虽觉未，节物岂相违。幡不挂红树，犁争出绿畿。经行多乐意，讵为赏芳菲。
花朝
作者：弘历
朝代：清
体裁：五言律诗

春光刚九十，一半判花朝。那见辉芳信，空传缀綵招。柂桃才吐蕾，杨柳欲柔条。却是迟迟好，速荣还速消。
花朝
作者：弘历
朝代：清
体裁：五言律诗

此日刚逢节，前朝早见春。綵幡漫装景，唐卉已宜人。薄霭轻笼柳，微风不动蘋。沼宫何所异，香艳总无尘。
花朝
作者：弘历
朝代：清
体裁：七言律诗

每遇花朝率有诗，清愁薄喜一凭之。无何复值青春半，不住且看红日移。山里芳菲应尚早，篱边幡胜未教迟。向来愁喜浑无著，咫尺文殊礼导师。
花朝
作者：弘历
朝代：清
体裁：七言律诗

璿玑代谢四时乘，恰值花朝度广陵。虚掷三年不忍忆，相逢一晌适堪凭。红梅绿柳高还下，丽日和风陶以蒸。更是三春分却半，惜阴阴去驻谁曾。
花朝
作者：弘历
朝代：清
体裁：七言律诗

花朝今岁不孤名，御苑名花已向荣。柔紫嫩红方出色，文禽言鸟亦弹声。薰馨谓尔慢酣放，艳裔思其戒满盈。佳景良辰合娱豫，轻云阁雨意为怦。
花朝
作者：弘历
朝代：清
体裁：七言律诗

花朝率未御园度，度亦寒林鲜作花。腊雪春膏皆恰当，轻风暖日复交加。遂教火迫绥山蕊，不异幻开殷七葩。若论对时亲切句，养存事更重萌芽。
花朝
作者：弘历
朝代：清
体裁：五言律诗

闰岁无非闰，花朝未有花。含韶迟麝蕊，积素尚银葩。社鼓鸣村远，春犁垡陇斜。遐思东作始，肯去问芳华。
花朝三首·其一
作者：弘历
朝代：清
体裁：七言绝句

南邦四度度花朝，每度花朝景物撩。北地岂无二月望，女夷应是梦中消。
花朝三首·其三
作者：弘历
朝代：清
体裁：七言绝句

菀枯谁所又谁能，祗有无生是上乘。却忆去年潭柘寺，悟拈花处得相应。
花朝三首·其二
作者：弘历
朝代：清
体裁：七言绝句

未见花开不免希，既开转觉惜芳菲。试看玉簇锦丛里，已有嫣香几片飞。
花朝二首·其一
作者：弘历
朝代：清
体裁：七言绝句

花宫偶值花朝度，是日又称佛涅槃。了识不关生灭法，拈应迦叶笑颜看。
花朝二首·其二
作者：弘历
朝代：清
体裁：七言绝句

千红万紫寒犹勒，天女如何舞七槃。藉取玉霙飞几片，四禅天上赛春看。
花朝作
作者：弘历
朝代：清
体裁：七言律诗

今岁花朝名副堪，女夷冉冉驻云骖。已看次第韶华鬯，底藉徘徊芳信探。绿柳红桃绘春节，轻烟淡霭学江南。独怜未作东郊雨，农事方兴望泽覃。
花朝作
作者：弘历
朝代：清
体裁：古风

洛阳花朝二月二，浙湖正用月之望。设使女夷果设帨，两处参差何所向。北寒花朝每无花，无花何碍花朝嘉。田盘松石自太古，岂识时世装铅华。
花朝作
作者：弘历
朝代：清
体裁：五言律诗

淑气渐冲融，春当二月中。山桃将烂漫，砌草已青葱。景物四时识，生机大造工。轻阴傍午散，落莫意增忡。
花朝作歌
作者：弘历
朝代：清
体裁：古风

昨岁田盘度花朝，正值雪飞山径里。今朝御园度花朝，雪后林梢尚填委。飞则山中觉迷离，委乃林端看积累。花朝在花合言花，意谓斯殊胜乎彼。北方春雪乃其常，过多实恐麦苗伤。去年雪多麦大熟，今更候迟审不妨。无时无处忘农务，花开花未夫何虑。
花朝作歌
作者：弘历
朝代：清
体裁：古风

燕北花朝花鲜开，江南花朝花太盛。太盛乃为谢之机，鲜开亦觉乖节令。今朝舟行入齐地，南北之间执中正。女夷真复有神权，斟酌秾纤赋品命。沿堤绿柳舞偏柔，绕坞红桃装始靓。香风微拂水面来，画意时向船窗映。船窗水面一凭观，恰喜韶光在明镜。调御丈夫涅槃日，是为常乐是我净。
花朝作歌
作者：弘历
朝代：清
体裁：古风

田盘几度遇花朝，无花有花皆屡遇。有花每惜花成尘，无花不碍花藏趣。然犹有无中较量，未若今朝雪景助。万峰都以玉为英，千林普放朵惟素。乃知天花胜凡花，是即维摩说法处。
花朝叠旧作韵
作者：弘历
朝代：清
体裁：古风

从来我意喜花朝，花朝况值广陵度。春寒应为勒梅期，我到梅期曾未误。山茶红艳水仙白，次第东风不暂驻。迎人冶裔凑新晴，扑鼻氤氲喷细雾。幡胜底须人力巧，芳菲早领天工赋。淮东乍参烟月春，冀北徒传桃李树。乔柯落落独无言，讵与江梅较胜负。
花朝放歌
作者：弘历
朝代：清
体裁：古风

今日仲春月之半，春寒曾未花枝灿。花枝未灿亦何妨，宁碍花朝千古案。盘之阻，盘之中，适逢其会松石丛。底须万紫与千红，不过稔冉随东风。松苍石秀春光融。春光融花朝，无花亦可喜。金不博金，水不洗水。
花朝放歌
作者：弘历
朝代：清
体裁：古风

北地花朝花未开，吟诗惟以寄清怀。南国花朝花已放，漾舟触目饶新赏。未开盼开趣有馀，已放惜放翻踌躇。世间万事率如斯，旁观生羡当局迷。柔红嫩紫尔莫喜，已有纷纷付流水。
花朝放歌
作者：弘历
朝代：清
体裁：古风

花朝率以度北地，十年九不逢花开。因缘今岁幸江国，春寒却虑含苞胎。迩日维扬转淑气，山�水仙将野梅。吐芳缋艳各殊致，似报今日花朝来。登舟解缆顺流下，塔湾早到才已牌。沉檀为气锦为谷，对以无欲胥清陪。鼓催诗迫两弗藉，地灵权巧为安排。花露磨墨写花韵，前巡节物依然佳。
花朝放歌行
作者：弘历
朝代：清
体裁：古风

去岁花朝客中度，驿路烟光看似雾。青旗步障纵未张，节物春郊欣共遇。今岁花朝居法宫，一例韶辰兴不同。椒阁锦衾仍有烂，药栏红雨了无踪。花朝花朝嗟尔胡为乎来哉，亘千古祗此日子，鲜教人喜，多助人哀。所以释迦老子證无生，忍于此日度未来。世均令形如槁木心如灰。
花朝无花之作
作者：弘历
朝代：清
体裁：古风

昨岁花朝花灿烂，今年花朝花信慢。晓来佳节正春中，忽见花幡缀别院。瑶华琪树相鲜新，嫣红姹紫枝头绚。坐令女夷增光辉，何须綵剪陈家媛。韶华透漏已如兹，高阁丁丁报银箭。莫嗟畹圃少芳菲，会看纷纷乱如霰。
花朝无花之作
作者：弘历
朝代：清
体裁：古风

花朝无花亦每逢，却是每逢趣每异。今年立春刚及月，寒勒花枝自常例。因思江南烂熳观，盘山屡寄寂寞意。晓来对节有别会，烂熳寂寞两都置。东皇斡运有神权，百二十增韶景丽。屈以为信花正长，笑斯咄咄诚多事。
花朝日侍皇太后游宴御园
作者：弘历
朝代：清
体裁：七言律诗

上苑韶华正可怜，琼英珠蕊羃祥烟。人游爱日春方永，物被和风色转妍。织锦丝垂亭畔柳，流霞杯送水中仙。欲知色养欢无限，只在慈宁辇辂边。
花朝永慕斋
作者：弘历
朝代：清
体裁：七言律诗

又值花朝二月天，来斋身隔岭云边。释迦此日涅槃日，轩帝当年成鼎年。祗听风松悲飒沓，那知时卉入芳妍。空阶问有谁相伴，依旧哀弦写夜泉。
花窖早梅恰与盆中晚菊并荣漫与写生兼题以句
作者：弘历
朝代：清
体裁：七言律诗

早梅晚菊汇芳联，贞曜高风契自然。栗里孤山缩大地，渊明和靖友忘年。盆中对立格堪敌，灯下相窥影互怜。生面别开缘古调，宁同花鸟诩黄筌。
花门行
作者：弘历
朝代：清
体裁：古风

花门杂种其类繁，玉关迤西西海连。或居城郭或游牧，牧滋畜猎城者田。其性均能殖货产，刚勇善战则鲜焉。部落虽殊形貌似，晰面绿瞳赤发鬈。大宛即今哈萨克，布鲁特近古于阗。其他不堪偻指数，要视强弱为归叛。准噶尔昔全盛日，役使若辈如奴佃。令弃故居来伊犁，课其引水种稻籼。服劳供赋不敢怠，讵知隐恨已有年。逆渠去岁窃据际，回人助之藉少安。台吉宰桑心不一，逡巡各退遭颠患。而何逆渠复狠忌，谓回人众其力全。不早图之将受害，机事不密回人先。遂攻逆渠渠败衄，回人还向故土迁。拆屋伐树示不返，伊犁荒凉吁可怜。地积白骨草木赤，腥风吹野游狐獾。一宄搆害贻万亿，降殃会见昭昭悬。
花雉行题余省所画
作者：弘历
朝代：清
体裁：古风

东风吹绽紫藤花，花下双雉毛羽华。雊侣顾步适其适，意改忽上松槎枒。松藤故自分苍嫩，雌雉逐逐雄雉俊。无何花落松依然，双雉彳亍沙痕印。法常写生擅流辈，草草但取无人态。徐黄胶粉复太工，院本习气刻楮同。余省权衡得其中，理趣神解参无穷。
花韵轩
作者：弘历
朝代：清
体裁：七言绝句

一气春和万物知，晴栏小立意为迟。试言花韵于何妙，只在含苞未放时。
花韵轩
作者：弘历
朝代：清
体裁：五言律诗

已过三春候，谁称万物华。幻中付荣谢，静里悟根芽。雁去书空杳，燕来窥栋斜。文轩韵恒在，何系有无花。
花韵轩口号
作者：弘历
朝代：清
体裁：七言绝句

花韵何宜宜是春，三春曾未一檐巡。千红万紫都过了，笑问谁知此韵真。
花韵轩戏成
作者：弘历
朝代：清
体裁：七言绝句

津瀛回跸便愁雨，花韵凭轩玩几曾。讵是主人惯孤负，不相应有大相应。
花韵轩戏集诗牌
作者：弘历
朝代：清
体裁：古风

轩馆照岸涯，独坐潺湍隈。读画喜法迹，烹茶斗饮才。访题鸥波并，捡禅鹿苑开。乘揽润如滴，潇解应永哉。
芳兰斋忆旧
作者：弘历
朝代：清
体裁：七言绝句

寅岁随来侍宴辰，分明一瞬七旬踆。命皇妣领圣母觐，恩谕曾称有福人。
芳晖楼
作者：弘历
朝代：清
体裁：七言绝句

候迟今岁芳犹勒，祇有临堤柳渐黄。层阁如云漫须急，春晖会揽递昌昌。
芳晖楼
作者：弘历
朝代：清
体裁：七言绝句

化工消息四时运，往者屈而来者舒。寄语芳晖迟待可，昌昌无取不留馀。
芳晖楼对牡丹作
作者：弘历
朝代：清
体裁：五言律诗

阳牖糊蜃母，前墀植鼠姑。春晖真惬爱，芳意永清娱。顿置称富贵，生怜入画图。离骚谱群卉，独讶此名无。
芳碧丛歌
作者：弘历
朝代：清
体裁：古风

玲珑湖石逻㠝岏，视之茗邈即之閒。锦绣舒芳葩几簇，琅玕摇碧筠千竿。碧筠诘曲中得路，芳葩如屏后庭护。文轩五架虚且明，夏晓延凉咨政处。延凉缅想歌南薰，阜财解愠廑万民。每多旱甚盼雨候，亦有霖恒望霁辰。望霁较可盼雨必，一岁舒眉能几日。咄哉前言戏之耳，合是先忧凛无逸。
芸斋
作者：弘历
朝代：清
体裁：七言绝句

古芸馡馥小窗明，研净瓯閒道趣生。曾是少年绩学处，祗惭两字曰躬行。
芸斋口号
作者：弘历
朝代：清
体裁：七言绝句

朴斋几架碧溪傍，几有芸编发古香。五十年前此佔毕，那无惭愧昔韶光。
芸斋口号
作者：弘历
朝代：清
体裁：七言绝句

芸斋依旧暖曦披，步至翻因欲去迟。不是无端耽玩景，略思昔日读书时。
芸斋忆旧
作者：弘历
朝代：清
体裁：古风

少小此乐群，耽书是宿习。兹惟偶一过，何暇云古汲。积素弥凸凹，卜麦欣春及。几曾董帷下，更愧程门立。今昔迅流阴，未免三叹息。
芸晖屋
作者：弘历
朝代：清
体裁：七言绝句

书圃礼园无斁好，瓯香研净有馀欣。惜分阴是前贤语，正爱清晖照古芸。
苇峪
作者：弘历
朝代：清
体裁：古风

苇峪迤北阅田功，缺泽去年同一望。却因昨夜得澍雨，回苏绿意看无恙。客岁黑城始遇霖，早祗一宿那殊状。复思今夏启銮晚，以是较则反迟宕。设更衡之夏至节，日虽为晚时早偿。较长论短总缘农，惟殷虔祝屡绥贶。
苏堤
作者：弘历
朝代：清
体裁：七言绝句

城外荒堤迹可寻，尔时太守爱民心。轻风随分吹桃柳，底论彭城及武林。
苏堤
作者：弘历
朝代：清
体裁：七言绝句

通守彭城闻昔年，长堤亦得号髯仙。涨波未到麦芒绿，绝胜西湖花柳妍。
苏堤·其一
作者：弘历
朝代：清
体裁：七言绝句

白沙堤上昨鸣鞭，潇洒诗情忆乐天。岂意千秋留姓氏，白公不及大苏传。
苏堤·其二
作者：弘历
朝代：清
体裁：七言绝句

一株杨柳一株桃，夹镜双湖绿映袍。蓄眼韶光看不足，北高峰影接南高。
苏尔相诗
作者：弘历
朝代：清
体裁：七言律诗

差往缅屯因被羁，今知悔罪送还为。兵传后实非佳也，事贵先声信有之。疠地瘴乡怜久汝，冰天雪窖岂殊其。设如比儗伊家武，无子无妻谓过伊。
苏州启跸作
作者：弘历
朝代：清
体裁：五言律诗

两日驻行旌，黄龙发水程。不耽惟我志，略恋是民情。吴会歌声远，惠山秀色迎。东南风恰好，卓午到舟营。
苏州启跸作
作者：弘历
朝代：清
体裁：七言律诗

翠华五日驻苏城，适可平明返跸旌。展义兼应临白下，省耕要欲趁春晴。攀留亲意过尊意，观察民生即我生。却是寻常无恋者，不能无恋此舆情。
苏州启跸作
作者：弘历
朝代：清
体裁：七言律诗

金阊三日略延留，凤艒平明启跸邮。惠瀑重期清入听，灵岩回望翠凝眸。岂无馀意民情恋，更有殷忧河务筹。况复秣陵亟徯我，便当减从一为游。
苏州启跸作
作者：弘历
朝代：清
体裁：五言律诗

霁景丽天杠，水程发画艭。清晨别茂苑，已刻过吴江。迎送民情笃，郊圻春色摐。明将入浙境，时迈亦予邦。
苏桥三首·其一
作者：弘历
朝代：清
体裁：七言绝句

堤在西湖桥在燕，北南总以姓苏传。斯民三代行直道，欺世禁他德政镌。
苏桥三首·其三
作者：弘历
朝代：清
体裁：七言绝句

左侧书斋朴不奢，泊舟小憩试杯茶。早颁谕旨笙歌罢，閒抚溪窗静且嘉。
苏桥三首·其二
作者：弘历
朝代：清
体裁：七言绝句

汉诏唐书皇祖临，抚臣摹示迹垂今。每经此地必拱读，敬识勤民一片心。
苏桥杂咏·其一
作者：弘历
朝代：清
体裁：七言绝句

苏桥苏建是耶非，徒见长虹枕石矶。便即传讹人固当，往来利涉达皇畿。
苏桥杂咏·其三
作者：弘历
朝代：清
体裁：七言绝句

左傍行斋有数间，开窗绿水俯潺湲。虞孤汎埽殷勤意，小坐聊消片刻閒。
苏桥杂咏·其二
作者：弘历
朝代：清
体裁：七言绝句

碑亭赑屃泐宸章，每过屏营敬读详。绨几问谁副洒笔，祗宜唐汉两文皇。
苏桥杂咏·其四
作者：弘历
朝代：清
体裁：七言绝句

安福御舻候水滨，鸣锣催纤发通津。却嘉大吏悉予意，排当繁文总未陈。
苏桥杂咏四首·其一
作者：弘历
朝代：清
体裁：七言绝句

脩礼予之主簿禄，几曾赴任柳河厅。长桥却说老苏建，未读欧阳墓志铭。
苏桥杂咏四首·其三
作者：弘历
朝代：清
体裁：七言绝句

劝农诏是汉文为，唐帝书之念在兹。临赐抚臣示明训，敢忘继序仰丰碑。
苏桥杂咏四首·其二
作者：弘历
朝代：清
体裁：七言绝句

尸祝斯人理亦宜，几间老屋水之涯。眉山材品河干境，伯仲虎丘短簿祠。
苏桥杂咏四首·其四
作者：弘历
朝代：清
体裁：七言绝句

碑亭左侧有书斋，点缀轩窗致颇佳。偶尔经过解缆去，费如许为不纾怀。
苏汉臣戏婴图
作者：弘历
朝代：清
体裁：五言律诗

庭院景含清，峥嵘聚戏婴。心花知自喜，面具索人惊。梨枣还相让，埙篪互不争。画家深鲁语，写出少怀情。
苏汉臣秋庭戏婴图
作者：弘历
朝代：清
体裁：七言绝句

庭院秋声落枣红，拾来旋转戏儿童。丹青讵止传神诩，寓意原存相让风。
苏汉臣货郎图
作者：弘历
朝代：清
体裁：七言绝句

白发人犹称货郎，儿童聒买不胜忙。由其自取夫谁怨，绘事居然善注庄。
苏轼偃松图
作者：弘历
朝代：清

东坡先生倔强人，画禅笔阵皆相似。秃毫特写老松枝，老松枝偃性不死。譬如壮士头可断，古心劲节焉肯毁。磕敲应作青铜声，虚堂谡谡寒涛起。
苏轼偃松图向曾命张照题咏几暇展阅因用其韵
作者：弘历
朝代：清
体裁：古风

神以行之气以载，与真松不毫釐改。玉局邈矣如晤谈，况绨几曾供奉在。一刹那顷俱胝知，喜其书亦味其诗。春音大地盎筦倪，徐视谡谡图间吹。
苏轼墨竹
作者：弘历
朝代：清
体裁：七言绝句

绝壁离披数叶筠，髯翁作此宿无尘。莫嫌石瘦根何托，大似棱棱强项人。
苏轼秀石苍筠小轴
作者：弘历
朝代：清
体裁：七言绝句

醉道士逢隐君子，粗疏气味自相投。不拘绳墨皆真趣，便对炎嚣亦凛秋。
若冰洞
作者：弘历
朝代：清
体裁：古风

我昔抚石甃，已爱冽且泚。今探若冰洞，更识泉在此。牝谷孕灵液，乳穴淙神髓。九夏其中寒，而况三春尾。不可以久立，岩斋聊徙倚。展书悟为学，进步讵可止。澄怀对有源，静观怀无始。斯固太古然，何乃称陆子。
若冰洞
作者：弘历
朝代：清
体裁：七言绝句

流出为池方与圆，溯源冰洞得淙泉。濯清因识具深义，六一成之含地天。
若冰洞
作者：弘历
朝代：清
体裁：古风

灵泉本有源，嵌洞自为厂。夏凉冬却温，德水无增减。伏脉复淙津，水荐至习坎。酾为方圆池，净碧围朱槛。前度与今番，流阴信荏苒。不迁者固存，谾谾及澹澹。草堂何处寻，高风缅宋湛。
若冰洞
作者：弘历
朝代：清
体裁：七言绝句

牝洞从来具灵气，温冬凉夏不为奇。题名此曰若冰者，应是来当暑月时。
若冰洞
作者：弘历
朝代：清
体裁：七言绝句

石甃方圆引侧注，攀跻更上小云峦。讨源直到真源处，冰洞翻花万古寒。
若帆之阁
作者：弘历
朝代：清
体裁：七言律诗

几日暄和冰已开，层楼倒影水之隈。鸣榔到讶谁宾主，不帆静宜此憩陪。大地一舟讵斯也，东风五两谢他哉。黄龙青雀如相问，破浪曾无费往来。
若帆之阁
作者：弘历
朝代：清
体裁：古风

或称舟作庐，或号室为舫。名象有何真，比喻遂无量。试思称谓始，夫谁为定相。溪阁额若帆，平临碧波漾。有风亦弗动，无风原一样。是诚息安排，齐物庄生状。
若帆之阁
作者：弘历
朝代：清
体裁：古风

水裔高楼拟若帆，飘飖疑在银渚上。漫嗤五两艰顺风，有顺当思逆难向。即今湖河一片冰，黄龙青雀都收舫。仿佛层甍似有言，赢斯四季恒无恙。
若帆之阁
作者：弘历
朝代：清
体裁：古风

长溪漾绿水，近岸飞层楼。自远视之如舣舟，坐来忽亦疑乘浮。树学挂布出檐头，分明五两饱以遒。若帆之名此有由，仿佛蓬莱三岛游，安期羡门非所求。十思疏中举古语，触目喻言惕心所。
若帆之阁
作者：弘历
朝代：清
体裁：古风

高阁临水名若帆，若帆妙义多包函。驹影之时阅以四，如环之运参以三。清风明月食无尽，舟行岸转疑有兼。而我取喻十思疏，更因切切畏民碞。设其肆志弗顾虑，挂席过驶危或阽。今朝西北来习习，正宜快霁因农忺。
若帆之阁
作者：弘历
朝代：清
体裁：古风

高阁平陵水之裔，动影漪摇网轩字。若帆题额真若帆，下浸烟波上云气。讵因风势为转旋，常与月轮共光霁。恰忆浮玉坐江楼，孰主孰宾孰同异。然予絜矩在羲经，时乘六龙御天际。
若帆之阁
作者：弘历
朝代：清
体裁：古风

高阁筑溪上，因之号若帆。虽云出想像，体物意不凡。乃兹俯凝冻，顾名称似嫌。既而冁然笑，拘泥诚何堪。即彼藏坞舟，宁弗成虚谈。
苦衷
作者：弘历
朝代：清
体裁：七言律诗

苦衷曾已赋西师，孰谓顽�尚守持。当俎刀操终必割，在弦矢发可容迟。独惭天与人归会，竟致穷兵黩武嗤。师直理长观事定，目前浮论付凭伊。
苦雨
作者：弘历
朝代：清
体裁：古风

三日幸晴一夜雨，晴之喜不敌雨苦。欹枕反侧那能眠，摐摐响镇腾檐梠。物价踊贵甫略平，定知依旧居奇贾。安能概禁近利人，行潦车艰彼有据。帝京食指万万家，怨咨宁兔多悽楚。出米平粜救燃眉，他难遍及惟小补。北方愁旱鲜愁霖，风土固然我恒语。迩年愁霖弗愁旱，未经惯益增繁绪。洪范咎徵一曰狂，自省或懈无逸所。
英华殿菩提子数珠
作者：弘历
朝代：清
体裁：七言律诗

七树恒沙结子多，数珠拈百八云何。欲因悠久卜皇祚，讵是寻常佞佛陀。颗颗圆融开意蕊，累累联缀振禅柯。莲池净业吾无暇，静置如闻鸣法螺。
英华殿菩提树
作者：弘历
朝代：清
体裁：古风

何年毕钵罗，植兹清虚境。径寻有旁枝，蟠拿芝幢影。翩翩集佳鸟，团团覆金井。灵根天所遗，嘉荫越以静。我闻菩提种，物物皆具领。此树独擅名，无乃非平等。举一堪例诸，树以无知省。
英华殿菩提树歌
作者：弘历
朝代：清
体裁：古风

我闻法华调御丈夫成道处，乃于伽耶城中菩提树。又闻华严海会诸如来，一佛一树乃至恒沙数。一亦非合恒沙数非离，是佛是树皆菩提。娑罗贝多阎扶谁则见，惟有菩提之树郁葱蔚郁常依佛日生光辉。英华之殿耸层甍，胜国莫考国初曾。以居慈宁思斋太任笃奉佛，爰供法像延禧笃祜贻云仍。时来瞻礼意肃穆，装严宝轴相好合梵经。或云即是北斗之七星，贝帙一一名可徵。菩提七树森列庭，是诚不可思议标祥祯。枝枝叶叶数无万，如斯无万数，绳绳继继永世绵皇清。
茂对斋
作者：弘历
朝代：清
体裁：七言律诗

书斋茂对久颜之，偶坐斋中辄切思。象玩其占皆是学，物因所性不为私。躬行实践吾何有，济众博施他或遗。即景成吟吟即愧，遑云抽秘骋妍辞。
茂对斋
作者：弘历
朝代：清
体裁：古风

因迥得高斋，俯临见阛阓。羲经可观象，颜之曰茂对。玩辞既呈外，保泰亦殷内。先王贵因性，夫何劳智慧。
茂对斋
作者：弘历
朝代：清
体裁：七言绝句

宝月楼西曲径深，背山有屋近湖浔。入齐因绎对时义，育物先存无妄心。
茂对斋
作者：弘历
朝代：清
体裁：七言绝句

御殿更衣此憩迟，宣毫江砚雅相宜。可知茂对熙怡处，正是南薰长养时。
茂对斋
作者：弘历
朝代：清
体裁：五言律诗

茂对研精理，循文仰溯羲。发生各正命，因性本无私。吐萼看梅朵，含稊有柳枝。田何宁藉诂，育物恰其时。
茂悦书屋
作者：弘历
朝代：清
体裁：五言律诗

万物悦南讹，书堂茂对和。雨沾晴亦好，昼永暇因多。为想黍禾勃，即看花木罗。薰风拂缃帙，乐趣此无过。
范宽仙山楼阁
作者：弘历
朝代：清
体裁：五言律诗

云树自重重，苍岩壮且浓。由来传北派，未觉让南宗。禅不参黄蘖，仙应居赤松。可能容意入，拟上最南峰。
范宽秋山萧寺图
作者：弘历
朝代：清
体裁：古风

禅有南宗及北宗，画家笔法与之同。限于地气因殊风，北之巨擘华原翁。秋山丛樾凡几重，林凹萧寺隐其中。流泉渒�如飞虹，是何结撰杰且雄。故应心醉米南宫，约略境界记所逢，文殊五台叶斗峰。
范宽秋林萧寺图
作者：弘历
朝代：清

禅有南宗及北宗，画家笔法与之同。限于地气因殊风，北之巨擘华原翁。秋山丛樾凡几重，林凹萧寺隐其中。流泉如飞虹，是何结撰杰且雄。故应心醉米南宫，约略境界记所逢，文殊五台叶斗峰。
范文正祠
作者：弘历
朝代：清
体裁：五言律诗

文正本苏人，故山祠宇新。千秋传树业，一节美敦伦。魏国真知己，夷维转后尘。天平森翠笏，正色立朝身。
范时成秋山访友
作者：弘历
朝代：清
体裁：五言律诗

崇冈及野彴，都有客来寻。六法开生面，三秋觅会心。霜林虽飒沓，古木尚萧森。诗格于何是，郊寒岛瘦吟。
茉莉
作者：弘历
朝代：清
体裁：古风

薰风拂井栏，茉莉倚栏开。香色及姿态，诚不减寒梅。胡乃人所重，高下相殊哉。值时有难易，立节贵不回。板荡识忠臣，苏武信难侪。
茉莉花
作者：弘历
朝代：清
体裁：七言律诗

雨后花房各自开，因风时送异香来。却嫌红紫三分丽，幻出冰霜一段才。清味醉馀眠蛱蝶，残芳贴处润莓苔。林逋当日如相识，应作园中六月梅。
茌平道中杂诗·其一
作者：弘历
朝代：清
体裁：七言绝句

鸣梢短驿复长堤，堤上垂杨绿意齐。孟馆鲁村经过处，高山近已识端倪。
茌平道中杂诗·其三
作者：弘历
朝代：清
体裁：七言绝句

晓烟低处辨邮亭，野水鸥波绿正渟。日午晴明聊纵望，村墟疏密间葱青。
茌平道中杂诗·其二
作者：弘历
朝代：清
体裁：七言绝句

王褒颂里觅心安，早是彭殇一例看。道左便逢贺水部，不随炉火问烧丹。
茌平道中杂诗·其五
作者：弘历
朝代：清
体裁：七言绝句

翠软莎茵乍入眸，评量春色辔迟留。因之览古思佳士，谏议何人继马周。
茌平道中杂诗·其六
作者：弘历
朝代：清
体裁：七言绝句

马首逢迎诸父老，民艰亲切得诹咨。麦秋冀救燃眉急，又早甘膏入盼时。
茌平道中杂诗·其四
作者：弘历
朝代：清
体裁：七言绝句

杏花村外青帘有，卖得茌山丁块酒。李白狂歌楼上眠，想复此间醉一斗。
茜园八景 其一 朗润斋
作者：弘历
朝代：清
体裁：五言绝句

机缄合希夷，水木呈明翠。银塘横半亩，万顷烟波意。
茜园八景 其七 标胜亭
作者：弘历
朝代：清
体裁：五言绝句

笠亭据假山，亦足云标胜。设拟宣城迹，合得谪仙咏。
茜园八景 其三 菱香沜
作者：弘历
朝代：清
体裁：五言绝句

风前度弥静，雨后香益清。仿佛吴兴岸，菱歌唱晚晴。
茜园八景 其二 湛景楼
作者：弘历
朝代：清
体裁：五言绝句

楼临内外湖，地高望斯远。湛然虚且明，絜矩出治本。
茜园八景 其五 别有天
作者：弘历
朝代：清
体裁：五言绝句

总此一大内，谩称别有天。达人诮坐井，匪我古已然。
茜园八景 其八 委宛藏
作者：弘历
朝代：清
体裁：五言绝句

境以曲折幽，中宏延外广。尺宅含寸田，至人贵知养。
茜园八景 其六 韵天琴
作者：弘历
朝代：清
体裁：五言绝句

石激出淙乳，俨中宫商音。我不解攫醳，而爱韵天琴。
茜园八景 其四 青莲朵
作者：弘历
朝代：清
体裁：五言绝句

蓝瑛碑侧石，名之青莲朵。介示无去来，默传忘物我。
茹古堂口号
作者：弘历
朝代：清
体裁：七言绝句

两间书屋亦称堂，芸架柔篇蔚古香。设曰斯柔不妨茹，吐刚絜矩却应防。
荆山桥
作者：弘历
朝代：清
体裁：古风

丁丑过荆桥，河过沙淤去路细。壬午过荆桥，幸因无事麦浪翠。乙酉过荆桥，督责去沙沙近积。占河十六同不疏，仍以穫麦陈大吏。前年微湖涨水多，长桥疏泄犹未利。乃及潘张两引河，归黄聊救燃眉计。即今河复此无藉，更恐泄多谋堵闭。荆山过水仍如前，酌剂相机岂惜费。终乏一劳永逸策，蒿目平成祗心愧。
荆山桥
作者：弘历
朝代：清
体裁：七言绝句

三里长桥开孔多，绿芒千顷浪婆娑。涨波未至春膏足，且喜农民获麦歌。
荆山桥歌
作者：弘历
朝代：清
体裁：古风

石桥三里许以长，如虹蜿蜒饮两塘。南北咽喉形胜控，春秋节宣计画良。东接睢邳耕桑野，西连丰沛王霸乡。我曾坐照资利涉，发帑脩筑乃如常。徐州省方今回跸，路便因度斯舆梁。去岁孙工河夺溜，闻道经此东归洋。一百馀孔不足泄，其时水过桥面强。水过沙停半淤淀，微山遂壅趋壑方。畴咨督课速疏浚，即今尾闾才通航。吁嗟民艰触目是，善后之策犹茫茫。
荆州
作者：弘历
朝代：清
体裁：古风

荆州六百里，清晓驰章至。将军及布政，各报被水事。图桑阿驻防，统兵国初制。布政缘查赈，回适临其地。忽值江水涨，决堤入城遂。城中水丈馀，兵民屋沉塈。较辛丑更甚，棘手愁无计。缚筏急救人，城上权生计。屋舍胥荡然，昏垫怜穷匮。览奏心恻然，既且为增愧。致和我无能，逢灾人受累。亟命督抚臣，速往率群吏。赈恤救难民，莫言惜帑费。修城及补堤，善后为次第。予因是思之，吉顺原难备。南北幸时若，率可卜丰岁。切切祝安澜，夏过秋甫蔇。海峤既永靖，缅疆来贡使。盈虚消息理，虔巩益增惴。言吉弗言灾，是谓存饰讳。此念曷敢萌，永以励予志。
荆轲城杂咏·其一
作者：弘历
朝代：清
体裁：七言绝句

披薄风烟见故城，依然山峻复泉清。燕颠秦踬千年后，剩得虚名说庆卿。
荆轲城杂咏·其三
作者：弘历
朝代：清
体裁：七言绝句

狗屠与友友田光，壮士所为曷有常。襒席一朝论神勇，夏扶宋意总非强。
荆轲城杂咏·其二
作者：弘历
朝代：清
体裁：七言绝句

持短入长肤不挠，怯于小侮始人豪。目之盖聂叱句践，祇合无言嘿以逃。
荆轲城杂咏·其四
作者：弘历
朝代：清
体裁：七言绝句

上舍居之号上卿，进肝断手太非情。可能劫得秦王未，衍水祸由自速成。
荆轲山
作者：弘历
朝代：清
体裁：古风

白云红叶遮横峦，策骑忽过荆轲山。燕南自古多义侠，至今遗迹犹班班。嬴秦久矣失其鹿，何须怒臂誇燕丹。吁嗟世多耳食流，传闻傅会葬衣冠。持短入长空有术，投鼠忌器垂大闲。由来尺八不足恃，衍水匿迹馀悲叹。秋风九月拂征鞍，想像萧萧易水寒。当时壮士不复返，安得若斧留山巅。徒令千秋吊古人，恨不终从鞠武言。
荇桥
作者：弘历
朝代：清
体裁：七言绝句

几里明湖遥不遥，藕花香里荡兰桡。霞天忽失呈平镜，始悟舟行过荇桥。
荇桥三首·其一
作者：弘历
朝代：清
体裁：七言绝句

初生春水漾兰桡，片刻溯游达荇桥。万顷昆明堤那畔，岳阳记语印今朝。
荇桥三首·其三
作者：弘历
朝代：清
体裁：七言绝句

便可桥旁暂舣舟，蒲针欲刺柳丝柔。行将春服吾与点，兴在风行及水流。
荇桥三首·其二
作者：弘历
朝代：清
体裁：七言绝句

六桥一带学西湖，蜿蜿长虹俯接余。左右参差浮碧水，二南雅化亦兴予。
草堂
作者：弘历
朝代：清
体裁：五言律诗

草堂栖碧岑，朴构称山林。萧纬仰如在，茅茨示到今。秋风来席飒，日影入帘深。小坐旋言去，惟留五字吟。
草房
作者：弘历
朝代：清
体裁：七言绝句

不敢轻因易瓦为，依然三架以茅茨。閒庭小立馀深思，黄屋非尧志早垂。
草房
作者：弘历
朝代：清
体裁：古风

园亭点缀草房宜，如曰居山宜乃最。当年黄屋非尧心，此日茆茨实予界。因励夕惕以朝乾，敢骋目游与神会。回思六岁见斯人，八十一翁幻何快。
草房
作者：弘历
朝代：清
体裁：七言绝句

山房昔以草名之，缀景惟期情性怡。可识而今称御苑，唐尧原不异茅茨。
草房
作者：弘历
朝代：清
体裁：七言绝句

岂乏楼台高下披，草房乃觉与山宜。翻书恰得嘉树传，昔日今朝有所思。
草房
作者：弘历
朝代：清
体裁：七言绝句

岩屋三间号草房，朴敦俭示训垂长。偶来却愧茨茅者，岚霭恒斯纳景光。
草房
作者：弘历
朝代：清
体裁：七言绝句

岩房犹自号诛茅，筮得天山上九爻。却忆穷檐多冻馁，忧同饥溺那能抛。
草房
作者：弘历
朝代：清
体裁：七言绝句

应匪茨茅当日心，谁知阶土训垂今。草堂抱朴御园搆，鼻祖却从此处寻。
草房
作者：弘历
朝代：清
体裁：七言绝句

房草犹然示俭垂，间庭到惜去迟迟。量包四海三间屋，宁渠茅檐学乐饥。
草房
作者：弘历
朝代：清
体裁：七言绝句

瓦房依旧草房名，楣梠朴淳笔研清。新构御园斯数典，承先示俭总关情。
草房
作者：弘历
朝代：清
体裁：五言律诗

缀景无不可，山中结草房。葱胧界祛俗，窅窱径延长。周事夜继旦，尧心屋匪黄。怆然对朴室，问礼向何方。
草房
作者：弘历
朝代：清
体裁：古风

草房据崥崹，四面罗岩谷。昔非寓茅茨，今实胜华屋。轩庭俯空阔，畅可纵遥目。不遑曰怡情，惟是思敦朴。
草房
作者：弘历
朝代：清
体裁：古风

草房缘缀景，朴素倚翠岑。当年闻诗礼，此日缅云林。寓意在高閒，悠然超世音。设曰非黄屋，未识尧之心。
草房
作者：弘历
朝代：清
体裁：七言绝句

虽非土阶屧步登，诛茅自昔草房称。漫疑点缀增岩景，哀伯还云清庙曾。
草房
作者：弘历
朝代：清
体裁：七言绝句

跃龙邸第草为房，意托幽栖称物芳。却是尧心一斑见，可知所乐屋非黄。
草房
作者：弘历
朝代：清
体裁：七言绝句

邸园山曲窈而深，远却尘缘足静音。名曰草房本无意，实符黄屋匪尧心。
草房
作者：弘历
朝代：清
体裁：古风

黄州竹楼记，重覆得廿稔。草更脆于竹，五十馀年审。盖因易以瓦，而草名犹恁。爱生窗前观，示俭阶际品。流水与行云，时光共苒荏。
草房口号
作者：弘历
朝代：清
体裁：七言绝句

当年喜朴草房居，黄屋无心尧帝如。水趣山情仍若彼，坚钻高仰祇勤予。
草色
作者：弘历
朝代：清
体裁：七言律诗

一带裙腰幕地青，扶舆春色已形形。向阳远入烟光薄，傍渚平分水黛泠。谁道文章属桃李，几多生意罨轩軨。所欣在彼不在此，早见来牟绿满町。
草色
作者：弘历
朝代：清
体裁：五言律诗

春气渐昭苏，春原茁嫩芜。谁分远与近，须识有因无。画意徐徐染，生机日日殊。贞元自消息，何用验芦莩。
草色
作者：弘历
朝代：清
体裁：五言律诗

渡淮逢草色，景候北南分。烘日生烟浪，含飔荡水纹。柳才稊逊绿，梅未放先芬。何必王孙意，东风著处醺。
草色
作者：弘历
朝代：清
体裁：七言绝句

盘中草色日芊绵，露气烟光映砌鲜。莫怪人间春尚早，桃花源里是先天。
草色
作者：弘历
朝代：清
体裁：七言律诗

草色南来日见添，绿含生意入舆幨。平平铺毯烟低缕，滟滟擎珠露在尖。堤外每教迟白舫，陌头还看映青帘。当春细物均知乐，嗟我灾民未引恬。
草色
作者：弘历
朝代：清
体裁：古风

草色日以深，可识由渐始。今年春信速，条畅已佳矣。鸿雁向北回，蠛蠓因风起。尧咨在允釐，禹惜即于此。
草色
作者：弘历
朝代：清
体裁：五言律诗

软茵才叠砌，细毯乍周阿。旭照初含燠，春回久孕和。带烟青罥絮，无水绿生波。彳亍胎仙过，双双印隶科。
草色
作者：弘历
朝代：清
体裁：古风

迩日未行幸，不知春色来。今朝凤城外，绿草迎人佳。含烟绣村篱，浥润霏塍隈。菀枮谁为之，消息有是哉。观象得至理，韦编不须开。
草荔支
作者：弘历
朝代：清
体裁：七言律诗

满口甘腴扑鼻芳，女夷雅解遗云浆。品题造物能名物，比似元方与季方。漫谱瓤平如绛雪，饶称核小尚丁香。崇椒嘉植烟霞外，那更膻芗待蔡襄。
荏平道中杂诗·其一
作者：弘历
朝代：清
体裁：七言绝句

金根重此度重丘，民俗详观并细诹。日日迎銮扶杖者，银牌养老被恩周。
荏平道中杂诗·其三
作者：弘历
朝代：清
体裁：七言绝句

前朝瀛海桃初放，今日平原杏正开。客路东南迓春去，韶光次第接人来。
荏平道中杂诗·其二
作者：弘历
朝代：清
体裁：七言绝句

千秋东郡此荏平，茌荏相沿浪与名。应劭堪称依正注，宋祁殊是失精评。
荏平道中杂诗·其五
作者：弘历
朝代：清
体裁：七言绝句

漫称水部早成仙，独许唐臣善弼愆。说与都人士相勉，继踪何以续乡贤。
荏平道中杂诗·其四
作者：弘历
朝代：清
体裁：七言绝句

赵胜千金终不取，聊城一箭遂全平。解纷讵独时人重，野店长存望鲁名。
荒村
作者：弘历
朝代：清
体裁：古风

荒村临野水，环背多青山。篱落何萧疏，秋花带露殷。蜗舍昼逾静，鹿柴夜不关。禾黍弥平畴，蒹葭飐曲湾。木石与居处，黄白相往还。借问是何境，桃源非人间。
荔子
作者：弘历
朝代：清
体裁：五言律诗

胜得安期枣，笼来闽峤云。清心凉除暑，熨齿软含芬。玉局风流邈，君谟品第分。不须愁内热，标格已堪欣。
荔支·其一
作者：弘历
朝代：清
体裁：七言绝句

缀枝颗颗露华鲜，闽峤飞来路六千。一例荐新神御近，回思分赐欲潸然。
荔支·其三
作者：弘历
朝代：清
体裁：七言绝句

度溪越岭来非易，小核薄皮芳有馀。草荔支虽同品味，自珍未入蔡家书。
荔支·其二
作者：弘历
朝代：清
体裁：七言绝句

陈家品谩诩丁香，沈李浮瓜总让芳。暑节延年还却暑，摘来先进寝门尝。
荔支初至诣松鹤斋荐新感而成句
作者：弘历
朝代：清
体裁：七言绝句

虽无神御有居停，陈紫初来敬荐馨。香扆依然徒抢地，听于视矣泯声形。
荔支至颁赐朝臣因而有感
作者：弘历
朝代：清
体裁：七言律诗

闽中佳实秋前到，相对年年有所思。酬节秪供原庙荐，承恩非复寝门时。飞来岭外炎风送，斜倚栏边揭露垂。料得擎归旧鸳侣，几多欢喜几多悲。
荔枝
作者：弘历
朝代：清
体裁：七言绝句

分根植桶土栽培，度岭便船载以来。经宿败而人马毙，紫微诗句涉虚哉。
荔枝·其一
作者：弘历
朝代：清
体裁：七言绝句

闽中嘉实到秋前，朱颗累累湛露鲜。塞北冰盘供夏凊，定知解暑更延年。
荔枝·其三
作者：弘历
朝代：清
体裁：七言绝句

赤珠囊缀翠琼株，方物何须辞不须。一骑红尘味仍败，始知记载率多诬。
荔枝·其二
作者：弘历
朝代：清
体裁：七言绝句

广博谁能穷蔡谱，品题都识数陈家。连树擎来青石岭，却疑两度过仙霞。
荔枝效竹枝词·其一
作者：弘历
朝代：清
体裁：词

武夷溪畔艳仙妆，晚日晖晖射绛囊。因风飞过仙霞岭，惹淂人间齿颊香。
荔枝效竹枝词·其三
作者：弘历
朝代：清
体裁：词

倚栏暑退欲秋时，手摘清香带露枝。何用沉瓜并浮李，星星一颗沁诗脾。
荔枝效竹枝词·其二
作者：弘历
朝代：清
体裁：词

六月炎方候已秋，枝头的皪火星流。一从上苑传清味，不数寻常安石榴。
荫榆书屋
作者：弘历
朝代：清
体裁：七言律诗

三间白屋绿云天，棐几閒凭读旧编。内圣外王均憪若，寻章摘句尚依然。鸣因风至常闻籁，买得春归漫费钱。一瞬纸窗朱鸟度，分阴怪底惜前贤。
荫榆书屋
作者：弘历
朝代：清
体裁：七言律诗

书屋多年号荫榆，荫榆每至每惭吾。婆娑八十成翁矣，脩进平生奚造乎。自觉无能怯揽辔，徒称有兴尚操觚。徜羊一夕消行漏，勿事春蒐早就途。
荫榆书屋
作者：弘历
朝代：清
体裁：五言律诗

当庭一树古，叶意欲舒然。老屋仍三架，不来向五年。有书读无暇，旧句续新篇。绮缛兹应屏，触怀总静缘。
荫榆书屋
作者：弘历
朝代：清
体裁：五言律诗

读书习射时，芸屋宛犹兹。春景往奚若，髫年来者谁。望惟云已聚，渴似雨之垂。树孔寄松柏，忘年友见斯。
荫榆书屋作
作者：弘历
朝代：清
体裁：五言律诗

书屋最怡情，乔枝又向荣。春光对今日，烟意近清明。绿荫苔周砌，白延月上楹。卅年前偶忆，个里一儒生。
荫榆书屋作
作者：弘历
朝代：清
体裁：古风

地僻一室幽，春深满院碧。生机老益坚，粗皮古而泽。我来对贞干，拂我琴斋席。窗外弄影疏，庭前吟籁剧。别我曾几度，风月等过客。兴会发今宵，景光缅畴昔。
荫榆书屋作荫榆书屋南苑旧行宫内曩时读书舍也佳荫满庭绿窗半榻邈然有怀率尔成章
作者：弘历
朝代：清
体裁：古风

我昔读书时，对榆写襟怀。我来读书舍，榆树依然佳。何人手种植，绿阴满空阶。抚兹重盘桓，不肯易以槐。春风韵谡谡，秋月影皑皑。罨窗纱绿绿，栖鸟鸣喈喈。占此书屋幽，安得常汝皆。
荫榆书屋即景
作者：弘历
朝代：清
体裁：古风

一株古榆阴满庭，书屋昔日斯经横。设如刮目以相待，犹故吾也增恧情。乔孔之中落松子，亦看拱把如桐梓。斯有故焉可得言，凡骨欲换金丹耳。
荫榆书屋叠旧韵
作者：弘历
朝代：清
体裁：古风

树以古益奇，有如诗客怀。老榆经百年，扶疏高且佳。松柏堪友朋，藤萝失梯阶。徘徊苍干阴，讵似仲堪槐。新月届上弦，流光寒以皑。照眼芸编青，啅影春禽喈。因欲问素娥，盈匡曾几皆。
荫榆书屋口号
作者：弘历
朝代：清
体裁：七言绝句

一树当庭绿影新，百年曾荫古时人。古柯新叶相依倚，不识孰缘与孰因。
荫榆书屋口号
作者：弘历
朝代：清
体裁：七言绝句

一树老榆发叶迟，轴帘仍看挺枯枝。寄言欲速荣华者，曷不思乎耐久斯。
荫榆书屋口号
作者：弘历
朝代：清
体裁：七言绝句

书屋重来已隔年，坐倾杯茗又鸣鞭。匆匆似此浑无暇，安得优游读旧编。
荫榆书屋口号
作者：弘历
朝代：清
体裁：七言绝句

衙门称旧斯诚久，书屋题新亦已陈。少小徘徊今耄耋，阅同七十又三春。
荫榆书屋晚坐
作者：弘历
朝代：清
体裁：七言律诗

杏朵舒妍兰放馨，洒然书史幔纱青。庭榆影淡月初上，院柳烟浓风乍停。适者戚欣真暂幻，少年俯仰已无形。袛馀架上芸编在，随意披翻悦性灵。
药王庙二首·其一
作者：弘历
朝代：清
体裁：七言绝句

濒河梵宇足清凉，阅岁庭前柏子苍。兴废由来世间相，何关常住大医王。
药王庙二首·其二
作者：弘历
朝代：清
体裁：七言绝句

当年阶下有丰碑，持去谁将镇石为。闻是椓人留姓氏，长绳百尺拽诚宜。
荷
作者：弘历
朝代：清
体裁：五言律诗

关中房坠粉，塞外锦舒芳。祗以寒开晚，翻教时耐长。恰如君子德，缘托圣人乡。竟谷香风馥，含毫意未央。
荷
作者：弘历
朝代：清
体裁：七言绝句

几柄秋荷擢塞滩，年年芳色待人看。卉中怪底称君子，颇似岩松耐岁寒。
荷
作者：弘历
朝代：清
体裁：五言律诗

嘉生依渌水，清馥满银塘。让节非争艳，随舟暗递香。晓珠漙乳露，午梦稳鸳鸯。处处逢君子，何须华岳傍。
荷
作者：弘历
朝代：清
体裁：七言律诗

弄影真宜太液中，群葩管领鬯薰风。裁琼作盖辟尘绿，曳绮为裳却艳红。静与心谋宁有色，香生鼻观亦无空。水亭昼永延清爽，景会依前兴不同。
荷
作者：弘历
朝代：清
体裁：七言绝句

御园荷信先汤泉，镜浦霞台已斐然。童子设如拟阙党，速成吾亦戒斯焉。
荷
作者：弘历
朝代：清
体裁：古风

每来偏爱荷犹存，虽非三径实仙源。藏鸥友鹿秀而野，徼露荡风廉且温。托根常在云霞表，驻年八千应觉少。卉中君子诚有之，予方惜此冯唐老。
荷
作者：弘历
朝代：清
体裁：七言律诗

每至山庄玩晚荷，依然云锦落澄波。水仙已自工图画，园客无劳艳绮罗。鹿爱香风常饮涧，蛩悲泻露乱鸣莎。相看不忍轻搴折，有恨无情韵最多。
荷
作者：弘历
朝代：清
体裁：七言律诗

沙浦初蕤净植姿，木兰停枻赏移时。韵称远俗从教野，芳喜经秋那怨迟。鸟吷叶明珠上下，鱼穿堇绿玉参差。若耶罗绮娇无力，邈尔含毫引静思。
荷
作者：弘历
朝代：清
体裁：七言律诗

白是银云红是霞，雨馀香远透窗纱。十分神韵谁能画，六月春光无比花。孤鹜横飞苍岸外，轻舟一系绿波涯。就中迥异寻常处，不惹尘心长道芽。
荷
作者：弘历
朝代：清
体裁：七言律诗

红霞剪剪艳吴纨，闹扫新装镜碧澜。漫谓迟开缘候异，却辞早谢待人看。风前弄影还依柳，雨里霏香欲赛兰。芝径云堤清赏处，几多丰韵斗秋寒。
荷
作者：弘历
朝代：清
体裁：五言律诗

袅袅点芳津，居然七月春。地高红染重，露满绿擎匀。宁止凫忘去，还饶鹿欲亲。塞中君子者，疑是姓苏人。
荷
作者：弘历
朝代：清
体裁：古风

近岁启行早，御苑非荷时。山庄六月春，相逢迟不迟。数里水面芳，一例弗蔓支。有鹿袭其芬，有鱼闯其漪。设以君子方，曰惟子卿宜。
荷
作者：弘历
朝代：清
体裁：七言绝句

镜浦霞衣香未消，品曾元凯侍神尧。水华陆植如相较，松柏应同耐后凋。
荷
作者：弘历
朝代：清
体裁：七言律诗

雨后琳池濯晚霞，茜标净植越清嘉。后前左右皆君子，春夏秋冬出众花。点处蜻蜓盖如飐，游间鲢鲤柄因斜。漾舟一种风流趣，底更遥遥拟若耶。
荷
作者：弘历
朝代：清
体裁：五言律诗

馥馥溪风度，亭亭镜影平。朅来看五沃，宜是对三庚。画出难称艳，品中无比清。贴波云锦布，彷佛似蓬瀛。
荷·其一
作者：弘历
朝代：清
体裁：七言绝句

今岁殊常气候早，塞荷夏五放薰风。不知八九月之后，可尚能留水面红。
荷·其一
作者：弘历
朝代：清
体裁：七言绝句

今年塞外雨嫌少，荷亦因之灿发迟。一雨却看旋转速，碧波红绽许多枝。
荷·其一
作者：弘历
朝代：清
体裁：七言绝句

六月春输往岁候，雨疏节后两因之。速成禁久如相较，秋九犹花何碍迟。
荷·其一
作者：弘历
朝代：清
体裁：七言绝句

初来未见一枝花，十日开成满浦霞。石火电光迅如此，惜分阴语岂其差。
荷·其一
作者：弘历
朝代：清
体裁：七言绝句

常年例以六月见，今岁乃逢五月中。闰四兼过夏至后，节原弗紊畅薰风。
荷·其一
作者：弘历
朝代：清
体裁：七言绝句

开比去年过两旬，红霞衬绿伞从新。其间漫更较迟速，名亦未孤六月春。
荷·其一
作者：弘历
朝代：清
体裁：七言绝句

荷放塞湖讶早期，较先旬五看芳蕤。灵台节候原无舛，仍是常年六月时。
荷·其一
作者：弘历
朝代：清
体裁：七言绝句

迟放季逢夏上旬，何妨不速见天真。净香雅色无边际，原是弗孤六月春。
荷·其二
作者：弘历
朝代：清
体裁：七言绝句

不尘风度真空色，塞沼明明證净因。织就锦章衬夭鹿，世间何处可同伦。
荷·其二
作者：弘历
朝代：清
体裁：七言绝句

不烈之香足净妍，天光湖影共澄鲜。由来何处无君子，武列居然遇老莲。
荷·其二
作者：弘历
朝代：清
体裁：七言绝句

初旭芙蓉散净香，根盘玉塞特禁凉。宜于日却弗宜月，君子德辉自应阳。
荷·其二
作者：弘历
朝代：清
体裁：七言绝句

南北何须较所居，随安遇节亦昌如。一年一度会君子，掷笔笑予贤或疏。
荷·其二
作者：弘历
朝代：清
体裁：七言绝句

开早非因欲速为，禁长能否待观之。设如仍共九秋菊，则信仙葩日月迟。
荷·其二
作者：弘历
朝代：清
体裁：七言绝句

敖汉藕种早年携，清远香风带露凄。君子塞中如问传，辽金元史目同迷。
荷·其二
作者：弘历
朝代：清
体裁：七言绝句

清高风度出尘姿，湖泛恒教荡桨迟。绕膝称觞竟永罢，昔年今日不堪思。
荷·其二
作者：弘历
朝代：清
体裁：七言绝句

膏稀不见琇瑱苑，泽渥方欣山隰徵。君子设云时雨化，今朝所对是颜曾。
荷一首
作者：弘历
朝代：清
体裁：古风

御园荷欲阑，山庄荷正放。沿堤已宜观，而况漾轻舫。左右皆君子，居州奚数量。松柏拟后凋，云霞岂时尚。幽香拂山籁，冷艳照野涨。耐时异求人，曰惟得之让。
荷二首·其一
作者：弘历
朝代：清
体裁：七言绝句

一方在水早萦思，旬日山庄始遇之。花谱漫疑鲜伯仲，清高原是出尘姿。
荷二首·其一
作者：弘历
朝代：清
体裁：七言绝句

从草卉中正属何，芙蕖菡萏任其多。葩经自是群芳谱，陈郑风馀可见么。
荷二首·其一
作者：弘历
朝代：清
体裁：七言绝句

去年花遇以季夏，今岁看花才夏中。迟速总因节早晚，不同间自有其同。
荷二首·其一
作者：弘历
朝代：清
体裁：七言绝句

春光六月正逢时，芳锦低霞布满池。三十娶而四十仕，由来君子不嫌迟。
荷二首·其一
作者：弘历
朝代：清
体裁：七言绝句

春杪夏中凉候永，季过月半始开莲。如云君子怀之久，不欲速成应故然。
荷二首·其一
作者：弘历
朝代：清
体裁：七言绝句

昨宵过雨送轻雷，初日芙蓉詄荡开。欲去陈言思北斗，历观四壁岂穷哉。
荷二首·其一
作者：弘历
朝代：清
体裁：七言绝句

每来山馆看荷花，冷艳平铺水面霞。我亦因之生静悟，开迟谢后理无差。
荷二首·其一
作者：弘历
朝代：清
体裁：七言绝句

照影偏宜塞水清，春光六月正芳荣。回头似语汤山者，速就何如斯晚成。
荷二首·其一
作者：弘历
朝代：清
体裁：七言绝句

绿盖红冠塞水滨，风前雨后越精神。年年不负拈毫约，占得山庄七月春。
荷二首·其一
作者：弘历
朝代：清
体裁：七言绝句

芙蓉出水塞垣开，秋浦偏看霞锦裁。十丈谁诚分玉井，灵根真自敖汉来。
荷二首·其一
作者：弘历
朝代：清
体裁：七言绝句

近玩居然代远观，又看五沃发前滩。昔年季夏今仲夏，气候渐移此一端。
荷二首·其一
作者：弘历
朝代：清
体裁：七言绝句

通闰今年节候迟，塞荷夏季始开池。适才陟降由清绮，两字传神此遇之。
荷二首·其二
作者：弘历
朝代：清
体裁：七言绝句

一开旋引百花开，锦绣荷衣称体裁。君子而非内地辈，移根原自敖汉来。
荷二首·其二
作者：弘历
朝代：清
体裁：七言绝句

凌波乍见试芳枝，夏季才开莫怨迟。冷艳饶留八九月，权衡造物本无私。
荷二首·其二
作者：弘历
朝代：清
体裁：七言绝句

忆幼龄经读爱莲，濂溪义解圣人前。景光尔日如今日，瞥眼六旬有五年。
荷二首·其二
作者：弘历
朝代：清
体裁：七言绝句

文綵镂金体袅风，无薰香气不夭红。试看出水净真度，书法全标李镇东。
荷二首·其二
作者：弘历
朝代：清
体裁：七言绝句

楣间历历百题诗，借用于斯纪岁时。亦识七春秋甚速，符初望否此徯之。
荷二首·其二
作者：弘历
朝代：清
体裁：七言绝句

汤泉看罢御园才，一月过馀此甫开。南北暄寒有如此，迟荣君子意无猜。
荷二首·其二
作者：弘历
朝代：清
体裁：七言绝句

沐雨翻风总绝尘，爱曦羞月有良因。迟开傲得秋湖冷，似为新诗特待人。
荷二首·其二
作者：弘历
朝代：清
体裁：七言绝句

清凉境界净真花，那数南方有若耶。山雨昨朝野水涨，黄金一片衬红霞。
荷二首·其二
作者：弘历
朝代：清
体裁：七言绝句

纳凉荷净水风微，即景拈毫扇罢挥。花盛都因叶无恙，君民何异此相依。
荷二首·其二
作者：弘历
朝代：清
体裁：七言绝句

草木花皆草木本，水华藕本出波中。漫言君子名无据，七窍根分圣者同。
荷二首·其二
作者：弘历
朝代：清
体裁：七言绝句

露浓风飒满清芬，相顾秋英迥出群。过雨塞川挟泥下，黄金田地拥红云。
荷二首·其二
作者：弘历
朝代：清
体裁：七言绝句

风度九龄特相如，六郎岂足污涂诸。漫言塞外何有此，君子宁须择地居。
荷叶
作者：弘历
朝代：清
体裁：古风

荷叶出水多，绿云水面布。较比昨年胜，格物知其故。昨春略艰雨，山原草迟吐。水芳故无碍，夏首田田错。鹿饥弗得草，齧荷叶充腹。今岁草早芊，甫田翠毯具。鹿舍荷食苹，呦呦喜餍饫。所以塞湖中，青盖擎无数。陡思卫辉民，饥馑荐臻遇。食草根树皮，与鹿同窘遽。玉食岂能安，惭惶赋斯句。
荷浦谣
作者：弘历
朝代：清
体裁：古风

薰风入池池水暖，新荷一夜开宛宛。锦飔漾漾喷红妆，珠露离离擎绿伞。回首汤泉芳欲阑，小迟消得长鲜妍。十分春始三分矣，劝君漫放采莲船。采莲闻说江南好，吴娘越娃斗窈窕。谁知霞影翠阴中，人花都向秋光老。晚来宝月琳塘披，清葩嫩朵群收姿。藕肠纤缕何分别，物性可知不可知。莲叶东西鱼最乐，此景隔年却如昨。
荷花谢叠前韵·其一
作者：弘历
朝代：清
体裁：七言绝句

数日馀芳傲晚寒，经霜今晓乍凋残。元都观里春风面，只许刘郎一度看。
荷花谢叠前韵·其二
作者：弘历
朝代：清
体裁：七言绝句

离披残盖全消绿，寥寂寒葩不剩红。水月镜花观幻色，清歌一曲御湖中。
荷露
作者：弘历
朝代：清
体裁：古风

膏�既优沾，晓晴露华重。荷叶能承之，有似金盘捧。旭彩光荡摇，风珠活流动。那惜碎离披，旋看聚合拢。何必求丹砂，即此是真汞。
荷露一首
作者：弘历
朝代：清
体裁：五言绝句

琼叶承珠露，收来沆瀣新。延清兼却暑，痴念笑铜人。
荷露烹茶
作者：弘历
朝代：清
体裁：古风

塞中地气厚，蒸为零露重。阴沈晴则浮，橐籥含静动。物皆承沆瀣，于荷受独涌。盆盎收有馀，瓶罍罄无恐。轻胜第一泉，宜用沃心孔。欲淡不欲浓，天浆流活汞。三霄与为游，五蕴与为洞。却笑李家符，何异求登垄。
荷露烹茶
作者：弘历
朝代：清
体裁：古风

平湖几里风香荷，荷花叶上露珠多。瓶罍收取供煮茗，山庄韵事真无过。惠山竹垆仿易得，山僧但识寒泉脉。泉生于地露生天，霄壤宁堪较功德。冬有雪水夏露珠，取之不尽仙浆腴。越瓯吴荚聊浇书，匪慕炼玉烧丹垆，金堇汉武何为乎。
荷露烹茶
作者：弘历
朝代：清

秋荷叶上露珠流，柄柄倾来盎盎收。白帝精灵青女气，惠山竹鼎越窑瓯。学仙笑彼金盘妄，宜咏欣兹玉乳浮。李相若曾经识此，底须置驿远驰求。
荷露烹茶
作者：弘历
朝代：清
体裁：古风

花草皆浥露，不如擎以荷。荷露是处美，美莫山庄过。塞天蒸沆瀣，颗颗珠光摩。取之既不尽，用之不竭多。与茶投气味，煮鼎云成窠。清华沁心神，安藉金盘他。
荷露烹茶
作者：弘历
朝代：清
体裁：七言律诗

荷叶擎将沆瀣稠，天然清韵称茶瓯。胜泉且免持符调，似雪无劳拥帚收。气辨浮沈原有自，火详文武恰相投。灶边若供陆鸿渐，欲问曾经一品不。
荷露烹茶
作者：弘历
朝代：清
体裁：七言律诗

荷叶纷承宝露瀼，收来烹瀹试清尝。了当仙掌嫌铜臭，便是玉泉逊芰香。沉布底须辨文武，精神全是酿阴阳。擎杯摛咏涤诸虑，不学卢仝句太狂。
荷香书屋
作者：弘历
朝代：清
体裁：五言律诗

池上三间老，池中五沃繁。花晨承露净，叶暑避风翻。最爱益清韵，偶题非绮言。濂溪说曾读，理趣至今存。
荷香书屋题句
作者：弘历
朝代：清
体裁：七言律诗

昔年书屋额荷香，为是夏陪君子常。迩岁薰风别沼籞，中通外直赏山庄。偶来有咏疑名负，何碍无华表实扬。把笔抚笺还自哂，几曾结习脱然忘。
荷香亭
作者：弘历
朝代：清
体裁：七言绝句

去岁淤泥才种藕，今年凭槛藕花开。濂溪卉里称君子，雅叶菁莪乐育材。
荷香亭
作者：弘历
朝代：清
体裁：古风

湖中厌藻蔓，畜鯸食以净。因之殃及荷，霞朵无全柄。植箔如蟹断，驱鯸种藕竟。夏月原有荷，水亭香锦映。一转移之间，是在格物性。君子藉栽培，棫朴周诗咏。谁云涉趣处，不可通为政。
莫是龙东冈草堂图即用其韵
作者：弘历
朝代：清
体裁：七言绝句

枫丹松翠护书堂，亦有禁风亦耐霜。抚卷高人盖自喻，那知户外过斜阳。
莲
作者：弘历
朝代：清
体裁：古风

托根离尘壒，写影依澄泚。风流夷惠间，秀逸云霞里。凭栏细雨濛，一览清都美。几曾负芳华，坐可忘忧喜。识得濂溪意，在彼不在此。
莲
作者：弘历
朝代：清
体裁：五言律诗

承晖扬素质，冒沼弄幽馨。朅对怀今昔，坐令空色形。展新芳意足，依旧晚桡停。堪以方清淑，非关比尹邢。
莲·其一
作者：弘历
朝代：清
体裁：七言绝句

六月春光闰五开，不前惟后恰时哉。塞垣设以拟君子，耶律氏其名楚材。
莲·其二
作者：弘历
朝代：清
体裁：七言绝句

日为高与月为低，视若不齐乃大齐。予谓爱莲者多矣，所同要识在濂溪。
莲华室
作者：弘历
朝代：清
体裁：七言绝句

玉芙蓉上置精舍，棂样都摹君子花。偶至不妨结清习，炷香阅妙法莲华。
莲华室
作者：弘历
朝代：清
体裁：七言绝句

香楠木榥刻莲花，大士无言转法华。胜地云山自千古，问心何处剥蕉芽。
莲性寺
作者：弘历
朝代：清
体裁：七言绝句

一朵花宫结净因，周环绿水漾波新。歌台画舫何妨闹，恰是亭亭不受尘。
莲性寺
作者：弘历
朝代：清
体裁：七言绝句

一瓣一不皆具性，万不万瓣性皆空。装严塔院有如是，无尽光明碧水中。
莲性寺
作者：弘历
朝代：清
体裁：七言绝句

四面波围一屿迥，莲宫示性额楣悬。春光六月花未放，未放句诚提以全。
莲池书院
作者：弘历
朝代：清
体裁：古风

书院建省城，搆筑亦已久。所重在育材，畿辅实善首。曰就临漪亭，古迹试徵取。或城内城外，亦难辨信否。保阳屡经过，无不临以偶。棫朴心所殷，伴奂意岂苟。
莲池书院
作者：弘历
朝代：清
体裁：七言律诗

西巡回驻郡城边，便幸莲池读爱莲。不必有花识君子，所欣此地育英贤。杏桃竞绘二月景，苕芷平分一亩泉。指点前番觅吟处，绿碑重续丙寅年。
莲池书院
作者：弘历
朝代：清
体裁：古风

西巡返翠䍐，东道驻樊舆。莲池旧名迹，停辔览斯须。閒斋十笏强，小园五亩馀。建插引卢水，汇为明镜湖。俯栏有游鳞，护波来飞凫。不谓城市中，而与林泉俱。吟咏息冠盖，弦诵聚生徒。必有取义耳，讵惟玩物乎。茂叔标净植，所爱寄芙蕖。晦翁创白鹿，觉牖垂芳模。瞻彼万卷楼，守此一经锄。一经苟或通，万卷理不殊。勖哉佔毕流，学为君子儒。
莲池书院
作者：弘历
朝代：清
体裁：古风

通志临漪亭，本曰莲池上。今却居城外，就筑行馆创。纪载率如兹，艰得其真谅。书院实在此，亭台增新样。端乃开于方，成事不说放。兴学则其善，历任踵相尚。兹来阅诸生，颇觉知趋向。所期正学敦，讵誇词藻畅。处为传道器，出作济时匠。棫朴意在兹，勖之毋或忘。新安复有之，章宗迹艰访。然讵止两哉，备说盖无量。
莲池书院杂咏·其一
作者：弘历
朝代：清
体裁：七言绝句

偶过书院乐菁莪，二月烟花景色和。若沼若亭早图取，重寻诗约赋卷阿。
莲池书院杂咏·其三
作者：弘历
朝代：清
体裁：七言绝句

宛转桥通水阁虚，团圞月户俯清渠。春来岂虑诗题少，山鸟山花尽起予。
莲池书院杂咏·其二
作者：弘历
朝代：清
体裁：七言绝句

桃花已谢杏花红，荏苒韶光瞥眼中。留咏前题成小住，笑他何必碧纱笼。
莲池书院杂咏·其五
作者：弘历
朝代：清
体裁：七言绝句

鹿云介寿鹤称仙，点缀青松白石边。文绣料非牛所愿，不如放去任天然。
莲池书院杂咏·其六
作者：弘历
朝代：清
体裁：七言绝句

春城风物近清明，驻辇优游少畅情。此地那宜陈俗乐，书声端胜管弦声。
莲池书院杂咏·其四
作者：弘历
朝代：清
体裁：七言绝句

蓄水为池亦蓄鱼，不劳罾网备观渔。若将罗致方东野，吾意区区岂为渠。
莳竹
作者：弘历
朝代：清
体裁：古风

莳竹宜三庚，圃师有妙诀。亦称消夏方，偶一试其说。朝来宿雨收，爽风荡炎热。择地取幽偏，带影移清绝。欲疏不欲密，合散不合列。已看琅玕浴，复如丝管咽。窗外足橚椮，谷口增曲折。翼翼白鹤游，翩翩紫燕颉。佳信得平安，逸韵标高洁。匪学隐士风，聊慕君子节。
获谍
作者：弘历
朝代：清
体裁：古风

兵法所贵者，知我知彼耳。知我犹觉易，知彼斯难矣。彼我互主宾，我乃彼之彼。彼用间谍来，盖欲知我已。诚投与诈投，是在精心揣。诚投我抚之，或得彼端委。诈投乃奸细，窥我告彼驶。将军审获之，允协用兵理。复克其两处，贼巢入已深。师贞赖助顺，鸿捷计日指。
获鹿
作者：弘历
朝代：清
体裁：七言律诗

仁祖仙庄育塞禽，繁滋麀鹿富林林。每因有暇即其麌，岂碍无虞试已寻。一御火鎗馥焉仆，即颁藩部簇而歆。何期八十八龄者，目力依然天佑钦。
获鹿
作者：弘历
朝代：清
体裁：七言律诗

园中获鹿亦其常，望九精神喜尚强。手熟发机酌迟疾，眼明星斗辨毫芒。万几絜矩岂异此，一意在专却忌忙。蒙古王公普分赐，不殊炙野木兰尝。
获鹿
作者：弘历
朝代：清
体裁：七言律诗

山庄底事胜灵台，麀鹿深林孳息恢。不异木兰称野兽，每持火器取家材。身虽耄耋视能远，会聚朔南颁以该。六十帝年八旬五，荷天龙实益钦哉。
获鹿
作者：弘历
朝代：清
体裁：五言律诗

有暇步斜阳，秋清爽不凉。深林寻径石，一鹿倒鸣鎗。徐返山斋晚，分颁蒙古王。群欢称老健，原自视为常。
获鹿再咏
作者：弘历
朝代：清
体裁：七言律诗

秋鹿合群正此时，乘閒偶尔试虞为。铁丸穿过牝先倒，药气存伤牡逸驰。不谓目精尚犹故，分颁众喜有如斯。苗凶一发歼其两，吉兆捷音希即披。
获鹿再咏
作者：弘历
朝代：清

秋鹿合群正此时，乘闲偶尔试虞为。铁丸穿过牝先倒，药气存伤牡逸弛。不谓目精尚犹故，分颁众喜有如斯。苗凶一发歼其两，吉兆捷音希即披。
获鹿再咏
作者：弘历
朝代：清
体裁：七言律诗

麂鹿麌麌翠樾丛，不能不技痒于衷。花神首发旧神继，老目依然少目同。俾识仙庄多豫悦，分颁蒙古众王公。康强身体赖天锡，家法皇清庆莫穷。
莹德堂
作者：弘历
朝代：清
体裁：古风

物有蒙不洁，以水浴则净。德岂弗如斯，亦资所为莹。溪堂枕碧川，渫然俯澄映。取喻乃藉兹，实非赖水證。莹德究系何，敬胜与义胜。
莹德堂
作者：弘历
朝代：清
体裁：古风

镜欲去其垢，水欲澄其翳。莹德颜斯堂，盖取圣经意。虽然岂由外，典诰皆言自。祖述更有在，山庄义明示。
莹德堂
作者：弘历
朝代：清
体裁：七言绝句

阶下波光入座清，空澄有照淡无营。方塘合作汤盘会，思日新怀莹德情。
莹心堂
作者：弘历
朝代：清
体裁：五言律诗

万机惟一心，尧典曰明钦。譬以旃摩镜，犹之模范金。虚堂池上静，秋水面前临。翘首瞻奎画，圣人诏我深。
莹心堂
作者：弘历
朝代：清
体裁：七言绝句

书堂泉上架嵯峨，欲看春流景若何。平处汇池冰未解，莹心别喜不生波。
莹心堂
作者：弘历
朝代：清
体裁：五言律诗

四面水围镜，一庭山敞襟。书堂幽致静，暇日步延寻。会意道堪味，循名实可吟。莹心思治理，睿藻示人深。
莹心堂
作者：弘历
朝代：清
体裁：七言绝句

堂围绿水莹心清，树态山容漾影明。欲效冲虚为鉴照，妍媸祗任物来呈。
莹心堂
作者：弘历
朝代：清
体裁：五言律诗

塞垣艰致水，此处水周堂。心喜清波莹，目钦圣藻煌。月临真淡沱，风入总文章。澄志非无事，万几静答忙。
莹心堂
作者：弘历
朝代：清
体裁：五言律诗

塞水汇成湖，轩堂湖上图。印心澄到底，谋目趣偏殊。镜里真如是，旃摩那藉夫。敬窥题额意，出治寓深谟。
莹心堂
作者：弘历
朝代：清
体裁：五言律诗

小坐莹心堂，莹心义可详。静观元气始，动敕万几忙。光映云三素，閒临水一方。称名非创得，鼻祖自山庄。
莹心堂
作者：弘历
朝代：清
体裁：古风

小堂架溪上，其下石泉迸。�濈虽曲注，亦有洼樽定。定则足为鉴，峡底更明莹。何须论阔狭，率可欣照映。即境得心澄，去私叶义胜。
莹心堂
作者：弘历
朝代：清
体裁：古风

小轩搆峡上，其下奔流泉。流故弗致冻，四季恒莹然。对之心亦莹，澄照宛当前。乐水寄清会，而非较媸妍。因忆避暑庄，训已垂昔年。
莹心堂
作者：弘历
朝代：清
体裁：七言绝句

平湖候冷碧波凝，飒洒冬堂又绝胜。自是莹心多好会，那更真对玉壶冰。
莹心堂
作者：弘历
朝代：清
体裁：七言绝句

惠山园北据岩堂，堂下流泉泌且洋。属目莹心清庶虑，因教数典学山庄。
莹心堂
作者：弘历
朝代：清
体裁：古风

水之莹心虚，冰之莹心实。虚虚实实间，一二二而一。实近有之为，虚邻无之谧。舍一亦弗可，二如双翼匹。羲经明注之，中孚豚鱼吉。
莹心堂
作者：弘历
朝代：清
体裁：古风

水心搆书堂，即以名莹心。堂莹斯诚易，心莹义实深。苟非体危微，率为私欲侵。一指蔽当前，泰山不见岑。动静贵交养，内外胥用钦。奎章每敬绎，昔训恒垂今。
莹心堂
作者：弘历
朝代：清
体裁：七言律诗

洁俯石渠清据冈，莹心堂额学山庄。蕴为治本标典古，发作政源效祖皇。诸虑一澄顺应朗，分言四勿廓然彰。豫游兼契考功趣，亦曰因心敬不遑。
莹心堂
作者：弘历
朝代：清
体裁：七言律诗

湖西舟转泊山阴，小憩溪堂曰莹心。门北出将清跸返，园东近更雅题寻。虽惭何必多之句，其奈不能忘是吟。曰射曰诗胥所惯，老惟诗尔射难任。
莹心堂
作者：弘历
朝代：清
体裁：五言律诗

溪堂莹心额，心镜面前披。静是无波际，动为有照时。奎文标至义，澄意入深思。乐广及高颎，不知应属谁。
莹心堂
作者：弘历
朝代：清
体裁：五言绝句

烟波淡以如，奎藻光犹宛。绎思惟服膺，将为出治本。
莹心堂
作者：弘历
朝代：清
体裁：五言律诗

疏榭碧湖中，澄观若镜空。最堪穷理趣，可以令机融。望去寥萧野，披来飒沓风。一轮端正好，朗照此心同。
莹心堂
作者：弘历
朝代：清
体裁：七言绝句

石上流泉座下披，含虚朗可鉴须眉。莹心设不关实政，便是循名有底宜。
莹心堂
作者：弘历
朝代：清
体裁：七言绝句

秋堂峡上号莹心，坐听泠泠不操琴。境为心莹心为境，主宾妙趣足研寻。
莹心堂
作者：弘历
朝代：清
体裁：七言律诗

秋湖四面古堂深，宝额云楣号莹心。政本不惟操治镜，理源兼可涤尘襟。波涵玳箔虚无色，风入霞衣萃蔡音。临董书看原胜董，敬思当日惜分阴。
莹心堂
作者：弘历
朝代：清
体裁：古风

绿水绕溪堂，水莹心亦莹。水莹本天然，心莹如磨镜。高颎有名言，独孤乃相称。
莹心堂
作者：弘历
朝代：清
体裁：五言律诗

莹心绎前训，切已勉今思。必也所无逸，又非假有为。大公体合正，顺应物何私。即境堪会道，两言百世师。
莹心堂
作者：弘历
朝代：清
体裁：古风

跨壑筑小室，其下淙流水。出狭稍就平，成池绕堂趾。因以莹心名，澄照俯尺咫。置杯胶何有，印月清无比。理趣会于斯，政要通乎彼。
莹心堂
作者：弘历
朝代：清
体裁：五言律诗

青山遥映户，碧水近萦门。花锦丽非艳，松涛静不喧。江淹帙开咏，乐广传中论。方寸常求莹，斯为出治源。
莹心堂·其一
作者：弘历
朝代：清
体裁：七言绝句

碧静林堂渌水浔，羲文触目玩辞深。缅怀四海规为镜，敬识千秋照在心。
莹心堂·其二
作者：弘历
朝代：清
体裁：七言绝句

恩拟汪洋垂自昔，继勤夙夜勉从今。山庄岁岁聪听近，岂是无端为豫临。
莹心堂口号
作者：弘历
朝代：清
体裁：七言绝句

位置轩堂尽可观，那曾据座久盘桓。便宜特是供诗料，每过辄吟数首安。
莹心堂口号
作者：弘历
朝代：清
体裁：六言诗

秋来湖水澄鲜，秋堂名更宜然。而我顾名思义，将为出治所缘。
莹心堂有会
作者：弘历
朝代：清
体裁：古风

水芳既开齐，水堂堪揽胜。檐额垂圣藻，两言取心莹。外喻盖于玉，内朗原惟镜。毛氏训美石，扬子诠性命。性命会于心，吾谓扬说正。况乎出治人，方寸齐庶政。斯可不明乎，明之在主敬。
莺
作者：弘历
朝代：清
体裁：五言律诗

好山当首夏，莺语出林迟。斗酒非予事，双柑亦过时。针砭惟俗耳，鼓吹合清诗。拟向孔圭问，蛙宁足匹斯。
莺
作者：弘历
朝代：清
体裁：五言律诗

渐觉绿阴稠，旋听报栗留。似含时雨润，却借好风流。夏入如相识，春徂了不愁。辽西谁复梦，送响任高楼。
莺脰湖词·其一
作者：弘历
朝代：清
体裁：七言绝句

极目烟波天四围，莺湖正值早莺飞。渔人贾客皆欢喜，帆饱还兼春水肥。
莺脰湖词·其三
作者：弘历
朝代：清
体裁：七言绝句

春草碧色水绿波，遥看吴岫濯青螺。此间谁是相宜者，闻道前人有志和。
莺脰湖词·其二
作者：弘历
朝代：清
体裁：七言绝句

网丝风信是催漕，雨后蓑衣晒处高。棹指垂杨轻傍岸，绿筠枝上挂银刀。
莽子行
作者：弘历
朝代：清
体裁：古风

莽子缅甸之属夷，炎徼以外非羁縻。迩来朱波多内乱，纷为雄长相争持。无暇顾莽莽猖獗，蹂躏渐及诸土司。土司列居州县外，实我滇省之藩篱。而何貂□无远虑，金帛饵莽莽益滋。更兼召散觊孟艮，遂引莽匪为凭资。竟据孟艮作窟穴，肆其焚掠靡介遗。是时刘藻实方伯，意在姑息迁延期。岂知养痈乃成患，爰始发兵封奏驰。藻本书生晓民事，军旅之事非所知。亟易重臣命往代，内地民务原相宜。应琚至彼需时日，藻所发兵少且迟。忽称全军尽覆没，忽称六百五百归。所报三弁战殁者，又皆无事还营麾。藻乃白简劾三弁，犹谓贪功丧军威。是皆无备遇贼窜，亦藻之奏那云斯。先是莽犯整控际，藻以普洱藉托词。仓皇遂弃思茅返，吁嗟讵可犹宽其。褫职以为众臣戒，用人之失自忸怩。驿行万里旨未到，忽报藻刎诚大奇。守土之臣生死共，并未失土奚为而。节钺观瞻责綦重，自死三军其赖谁。应琚驰至报其故，始事藻已惊魂飞。股战不知措手足，数日绝食强乃饴。终致饮剑毙已命，非捐躯比惧所为。鸿词博学信何用，文章点笔咏牧之。轻裘葛巾不跨马，儒将古有今何稀。乃至局舛失素守，匹夫之谅拟犹非。滇南文武传笑语，讵滇南也千古贻。蛮触岂足污我斧，得人自速安边陲。得人自速安边陲，缉凶靖远伫待兹。
菊
作者：弘历
朝代：清
体裁：七言律诗

今年秋暖菊花迟，破萼重阳才数枝。乍尔挂瓶酣放候，依然行幄未踰时。底须节物寻陈迹，且喜风华引远思。独笑柴桑更无酒，影形索莫绕东篱。
菊
作者：弘历
朝代：清
体裁：七言绝句

早看冒雨复欺霜，争发深黄与浅黄。迅矣流阴催节物，中秋才过指重阳。
菊
作者：弘历
朝代：清
体裁：五言律诗

梅是明春信，莲为盛夏芳。二花犹不及，馀卉可相方。呦鹿閒相顾，游蜂怯欲藏。女夷设孤注，合点塞山苍。
菊
作者：弘历
朝代：清
体裁：七言律诗

苑树萧疏篱落斜，芳留庭砌足黄花。晓沾细雨香犹润，时过重阳色倍嘉。不染纤尘纷露叶，独馀晚艳傲霜华。今年佳节途中赏，欲补新诗兴转赊。
菊
作者：弘历
朝代：清
体裁：六言诗

菊节过将弥月，菊花开尚数丛。漠水塞山自尔，丹枫翠柏原同。知己霜清日嫩，笑他柳绿桃红。漫拟陶家三径，戒酒却缅高风。
菊
作者：弘历
朝代：清
体裁：七言绝句

落落疏疏一两枝，逸人情性颇相宜。而今多有西洋种，夺紫谁能复顾斯。
菊
作者：弘历
朝代：清
体裁：五言律诗

黄华钟正色，必向御园开。识得重阳节，刚从上塞回。霜严信徒尔，日嫩特佳哉。静对无穷趣，茱萸漫泛杯。
菊·其一
作者：弘历
朝代：清
体裁：七言绝句

枝头迟绽太真黄，尽道今年秋信长。忽见阶前舒晚艳，菊花端不让重阳。
菊·其一
作者：弘历
朝代：清
体裁：七言律诗

閒阶破萼斗轻凉，隔岁重看正色黄。秋卉中宜作盟主，春园畔不逐花王。名标隐逸真孤调，态洗铅华祗静芳。底用饮泉方益算，千秋已见寿柴桑。
菊·其二
作者：弘历
朝代：清
体裁：七言绝句

不独傲霜兼傲雪，果然宜画亦宜诗。明朝九日应开宴，金盏银台恰应时。
菊·其二
作者：弘历
朝代：清
体裁：七言律诗

晚节秋容迥出群，离宫静对意弥欣。寒虫借助酬清韵，爽籁依稀送逸芬。风度独臻无色色，品题何事漫云云。却饶前岁重阳景，把笔拈花傲朔云。
菊泉歌题邹一桂所画
作者：弘历
朝代：清
体裁：古风

清泉白石相�閜，延年嘉草丛生夥。异哉此境尘世无，灵源疑在荆州左。源旁隩侧厥土芳，流溢甘津澄澹沱。金英玉节纷葳蕤，茎短葩繁偏婀娜。对之清远香可裛，掇之轻盈露欲堕。上寿百二只徒传，嘉时九月今犹颇。我欲求仙仙不可，我欲为佛佛无我。伯始饮之但增羞，不如泉明花下坐。
菊香书屋
作者：弘历
朝代：清
体裁：七言绝句

屋无长物有诗书，暂尔盘桓意淡如。四季渊明趣具足，东篱欲笑尚拘墟。
菊香书屋口号
作者：弘历
朝代：清
体裁：七言绝句

来逢春每鲜逢秋，四字楣间乍入眸。菊自香和鼻自嗅，渊明永与共风流。
菜花
作者：弘历
朝代：清
体裁：七言绝句

绿水弯环似水乡，连塍亦见菜花黄。却依闾左勤沟洫，迟辔聊看审不妨。
菜花
作者：弘历
朝代：清

黄萼裳裳绿叶稠，千村欣卜榨新油。爱他生计资民用，不是闲花野草流。
菜花·其一
作者：弘历
朝代：清
体裁：七言绝句

黄萼裳裳绿叶稠，千村欣卜榨新油。爱他生计资民用，不是閒花野草流。
菜花·其三
作者：弘历
朝代：清
体裁：七言绝句

特清风味不妖芬，韡熻光中驿路分。连垄绿牟相映处，此黄云先彼黄云。
菜花·其二
作者：弘历
朝代：清
体裁：七言绝句

宿雨初收羃野烟，金英千顷远蔫绵。几株红杏低枝照，大似苏堤春晓天。
菜花三首·其一
作者：弘历
朝代：清
体裁：七言绝句

菜花韡间麦苗芃，一片黄云飏惠风。亦有蜂游将蝶戏，绝胜李白与桃红。
菜花三首·其三
作者：弘历
朝代：清
体裁：七言绝句

花叶分明两色披，亦农计也禁驱驰。衣裳黄绿非颠倒，邶邑风人若刺为。
菜花三首·其二
作者：弘历
朝代：清
体裁：七言绝句

连阡正色灿裳裳，漫议枝头不吐芳。功在闾阎资日用，此香真比蕙兰香。
菩萨蛮 其七 慈云普护
作者：弘历
朝代：清
体裁：词

偎红倚绿帘栊好。莺声浏栗南塘晓。高阁漏丁丁，春风多少情。幽人醒午梦，树底浓阴重。蒲上便和南，枞枞声色参。
萃景斋
作者：弘历
朝代：清
体裁：古风

閒斋额萃景，自因揽景佳。佳景必在春，而春望雨皆。桃李那在目，麰麦常存怀。即今雨沾足，满志舒眉才。复恐一念间，敬怠循环来。五字以铭心，佳景原付斋。
萃景斋口号
作者：弘历
朝代：清
体裁：七言绝句

砌草墙桃意与融，若为之绿若为红。芸斋萃者似无尽，原自不离方寸中。
萃景斋题句
作者：弘历
朝代：清
体裁：古风

望霖之际喜鸠鸣，盼霁之时爱鹊噪。设或颠倒逢其会，则又颠倒殊其好。可识人情本无定，万物那尽如愿报。弗如愿斯怃然增，而其怃本由自召。斋名萃景景萃斯，不若无欲观其徼。
萃赏楼
作者：弘历
朝代：清
体裁：五言律诗

层屋假山巅，翼然复洒然。不教陈御座，可以供金仙。亦却庄严丽，惟欣清净便。题名曰萃赏，却弗涉因缘。
萤
作者：弘历
朝代：清
体裁：五言律诗

乍见飞萤出，流光绕砌庭。明偏依夕月，点似列疏星。雨湿天犹暑，风薰草正青。何来动秋思，幽咏为延停。
萤
作者：弘历
朝代：清
体裁：五言律诗

傍晚辉苍岸，随风度玉津。回灯遥掩映，腐草辨疏亲。明自通身暗，火传无尽薪。偶观知候物，为忆照书人。
萤
作者：弘历
朝代：清
体裁：七言绝句

傍浦依汀烛夜船，丛丛腐草是前缘。把书不借萤光者，识得真明在暗边。
萤
作者：弘历
朝代：清
体裁：七言律诗

柳岸蒲汀碎照流，离离银烛复星毬。只因阴火通身暗，却有光明与目谋。谁识前生缘腐草，尽教閒影伴轻鸥。篙舟月渚拈吟处，物意人怀总酿秋。
萤
作者：弘历
朝代：清
体裁：五言律诗

每自不禁愁，萤光又见流。漫云能烛夜，底事更催秋。背月偷荧耀，因风托去留。昨年已感触，今夕忆从头。
萤
作者：弘历
朝代：清
体裁：七言绝句

点点萤光入夜流，人人心有几分秋。而今不解资勤读，祗解宵行引客愁。
萤
作者：弘历
朝代：清
体裁：五言律诗

由来腐草生，翻似乱灯擎。遇暗偏成照，经秋却不鸣。夜珠相藉助，阴火漫晶莹。究未离虫类，将无因炫明。
萤
作者：弘历
朝代：清
体裁：七言律诗

皓月娟娟吊素娥，流萤熠熠拂窗过。乍看今夕繁如此，为忆去年景若何。雨夜燃灯光不暗，秋宵点树影无多。尽堪照幄供吟笔，底用为囊费薄罗。
萤
作者：弘历
朝代：清
体裁：五言律诗

苇丛才熠熠，柳岸渐飞飞。飘迥疑无质，迎秋渐有辉。舟行随秉烛，人近不燃衣。腐草犹然在，前生认是非。
萤
作者：弘历
朝代：清
体裁：五言律诗

载月泛扁舟，飞萤点点流。飘光群入夜，报节独先秋。贴苇明还灭，因风动欲浮。不须添蜡烛，夹岸散灯毬。
萤
作者：弘历
朝代：清
体裁：五言律诗

雨后飞萤出，因风散碎光。梧阶流熠耀，芦岸照苍茫。裁句吟清夜，摊书卧晚凉。那堪当夏半，秋意到南塘。
萤六韵
作者：弘历
朝代：清
体裁：古风

近湿不碍朗，匪燃却常明。腐草含变化，阴火发晶荧。安知爝也微，何殊炬之行。翾动翼足兼，光暗外内争。恨添闺中妇，勤益帷下生。火流夫岂遥，以尔为先声。
萧云从关山行旅长卷
作者：弘历
朝代：清
体裁：五言律诗

几点萧萧树，疏皴淡淡山。由来以意胜，无不寓神閒。秋景宜寥廓，客人自往还。粗中具工细，识语破天悭。
萧山道中作
作者：弘历
朝代：清

溪窄绿塍阔，水肥乌榜轻。开篷画芃茜，挂席剪澄明。南国春方丽，越天云复晴。山阴指明日，已是镜中行。
萨尔浒
作者：弘历
朝代：清

铁背山头歼杜松，手麾黄钺振军锋。于今四海无征战，留得艰难缔造踪。
萨尔浒再题
作者：弘历
朝代：清
体裁：古风

国语萨尔浒，汉语木厨谓。太祖兴大东，初用武之地。殊勋屡敬咏，守成每励志。人和功爰定，更天时地利。宇宙以来有，鸿濛所位置。籍兹纪神威，万劫藏金匮。
萨尔浒国语萨尔浒即汉语木厨也峰势肖之因以得名
作者：弘历
朝代：清
体裁：七言律诗

厨峰铁背界凡间，举义旗初创业艰。诺米无能誇地利，杜松安足抗师颜。秋风瑟瑟重经过，天武棱棱莫仰攀。寄语方来应敬念，岂容易抚有瀛寰。
萨尔浒题句
作者：弘历
朝代：清
体裁：五言律诗

大战成功地，一戎王业昌。自当拟涿鹿，实觉胜昆阳。主圣臣忠泰，天时地利祥。长篇钦识绩，万世示其详。
萨载兰第锡等先后奏报南北河工秋汛安澜降旨议叙诗以志慰
作者：弘历
朝代：清
体裁：七言律诗

屡来佳信犹萦念，报定安澜始慰心。特以今年河初复，益怀两岸汛频临。虽经工险胥无恙，深荷神庥祗有钦。司事勤劬劳已久，谕教议叙奖摅忱。
萱
作者：弘历
朝代：清
体裁：七言律诗

叶抽葱绿瓣熉黄，墙角含风滟露光。莺下林窥疑借色，蝶飞丛出不沾香。义传尔雅谁家疏，诗咏卫风第几章。我自先忧忧惯者，纵教树背那能忘。
落叶
作者：弘历
朝代：清
体裁：古风

西风吹万如鸣管，剪绯缬绡千林满。霜晨丹紫正萧萧，夕阳鸦鹊何纂纂。却忆三春绿荫浓，一朝萎谢无留踪。徘徊不为叹摇落，爱看苍翠秋山容。
落叶松
作者：弘历
朝代：清
体裁：五言律诗

亦被八公号，移来千里途。春前生嫩叶，霜后剩枯株。颇有充君子，宁无假大夫。真松莫相怨，聊待岁寒乎。
落叶松
作者：弘历
朝代：清
体裁：古风

松有落叶者，乃在兴安北。其山夏积雪，风劲善荡涤。是木性宜寒，翠云盘崱屴。而颇羞独树，与众同凋寂。崖口向已无，关内何能得。我命带根移，培平土固密。既因顺木天，遂如转地力。奇峰诡石侧，森森助景色。材岂限于域，由来系培植。
落叶诗·其一
作者：弘历
朝代：清
体裁：七言律诗

落叶因风不自由，故枝好在恨难留。傍崖已分填黄土，临水何妨付碧流。笛里江城梅五月，琴中沙浦雁三秋。人间别有伤心处，逐客离妻一样愁。
落叶诗·其三
作者：弘历
朝代：清
体裁：七言律诗

逐霜含吹本无心，古寺空庭趣转深。月下半床还讶雪，风前一树不成阴。独怜辞干惊乌寐，讵类迷丛有蝶寻。陆赋陶诗批点过，千秋谁是最知音。
落叶诗·其二
作者：弘历
朝代：清
体裁：七言律诗

绿褪红稀绿更红，当前幻色总成空。生憎杂沓来飞鸟，真惜飘零类转蓬。桂父谩誇歌绛雪，桃娘直欲嫁西风。输他松柏丰标在，独立青葱晚籁中。
落叶诗·其五
作者：弘历
朝代：清
体裁：七言律诗

金飙玉律近如何，拂柳飘梧力转多。光逗一林湘渚月，影摇千里洞庭波。芳心已尽思前蘖，生意无能续旧柯。蜡炬春蚕差比似，黄姑谁道隔银河。
落叶诗·其六
作者：弘历
朝代：清
体裁：七言律诗

无情残卉却知秋，最助骚人感赋愁。讵拟椎轮生大辂，果然落叶起龙舟。帧头自是誇倪范，洞口何能致阮刘。莫认释迦拈不起，由来天地一浮沤。
落叶诗·其四
作者：弘历
朝代：清
体裁：七言律诗

吹万寥刁越样殊，千林陨萚只斯须。即空即色参生灭，是耶非耶若有无。梦入华亭同怨鹤，歌传夏口类栖乌。凭谁倩得荆关笔，写向疏峰四五株。
落景
作者：弘历
朝代：清
体裁：古风

落景绚空林，明曦翻树底。一片月在天，其光祗如水。川气下夕凉，淡烟波面起。西巘霭含苍，东峰霞带紫。万概美于秋，塞秋美无比。
落花流水篇
作者：弘历
朝代：清
体裁：古风

荏苒韶华过百六，羲轮电迅谁能逐。试探幻影绕花堤，还缀芳痕在溪澳。溪流宛转曲复斜，刺舟追赏幽兴遐。谁家亭榭无流水，何处风光不落花。落花流水春无赖，锦脂千片环一带。武陵见说引渔人，天台几度刘郎会。刘郎去后无消息，渔人再寻寻不得。残英依旧恋回波，辞枝恰借封姨力。封姨非是妒艳春，桑田海水迁移频。乍令琼姿沦碧沼，不教玉质埋黄尘。蜂衙蝶阵喧嘈甚，清流暂托参无眹。红紫都来做一团，李桃何必分两品。西子湖边纱独浣，天孙机上云方满。亦有佳人欲黯魂，漫誇词客纷撩眼。愁人万点曲江头，乘波绿珠初坠楼。尽道女夷嫁河若，不须解佩通蹇脩。铅华洗尽芳芬调，忘言默契无形妙。恍忆耆阇窟会时，如来拈起迦叶笑。
落花诗叠旧作落叶诗韵·其一
作者：弘历
朝代：清
体裁：七言律诗

底从天女问因由，结习消完自不留。博得裳裳欺暖日，应教瑟瑟托寒流。锦丛一散难重聚，华海皆春有独秋。落叶拈题刚转瞬，推敲聊复畔牢愁。
落花诗叠旧作落叶诗韵·其三
作者：弘历
朝代：清
体裁：七言律诗

楞严七处漫徵心，棒喝当前悟转深。红雨乍飞酣午梦，青蘋欲动锁林阴。无端拥帚呼僮扫，尚忆携瓶共客寻。此日东风谁禁得，不闻闻界见观音。
落花诗叠旧作落叶诗韵·其二
作者：弘历
朝代：清
体裁：七言律诗

广袖如传唾染红，色惟真色始真空。飞扬点点徐熙墨，踪迹飘飘杜甫蓬。听去有声疑作雨，由来无力不关风。试参生灭香岩畔，也掣鲸鱼碧海中。
落花诗叠旧作落叶诗韵·其五
作者：弘历
朝代：清
体裁：七言律诗

荣悴谁能与解何，亚枝乍少谢枝多。绿珠飞下齐奴阁，帝子遥临洛水波。点缀青旗嗤北里，分明春色是南柯。佛楼沙钵投难满，未觉乾枯脱爱河。
落花诗叠旧作落叶诗韵·其六
作者：弘历
朝代：清
体裁：七言律诗

脂冷香残火迫秋，罗家诗里为花愁。萧骚情绪随风箨，烂漫生涯逝水舟。曲埭寻芳惊拉瑟，小窗读易验毗刘。曩来赓和晨星在，即景频叹幻海沤。
落花诗叠旧作落叶诗韵·其四
作者：弘历
朝代：清
体裁：七言律诗

品题应许范云殊，纵似邱迟也不须。莫叹菀枯枯即菀，设云无有有常无。辞丛荏苒迷寒蝶，入画飘萧散晓乌。闻道嫦娥还闭户，星榆历历守残株。
落花诗叠旧作落叶诗韵湖北巡抚晏斯盛进喜雨诗因用其韵赋诗志怀·其一
作者：弘历
朝代：清
体裁：七言律诗

宵衣每问夜将阑，元日祈年礼泰坛。二釜要图风俗本，万方生计庙廊端。治安蒿目惭心窟，饥溺为怀发性湍。自擘封章知待泽，楚云南望几凭栏。
葆光室
作者：弘历
朝代：清
体裁：古风

假山阅世如太古，穿幽乃造十笏所。上有诡石耸云根，下有渫泉淙神乳。注焉不竭酌不穷，两字葆光威凤舞。羹墙宛忆神尧年，艾蓬谁究蒙庄语。
葛岭
作者：弘历
朝代：清
体裁：古风

庚子临葛岭，弗悦恶侈为。实因亶望作，资商营已私。后廉知其奸，甘省弊并治。抵法示乾纲，太阿肯下移。又谓形家言，山脉戒断斯。其然岂其然，政惟秉理施。
葛岭
作者：弘历
朝代：清
体裁：七言律诗

葛岭向曾远望之，兹来亲陟笑何为。梯山架壑罗楼阁，傍竹依松奏管丝。遗迹空传苏守咏，仙踪那辨葛翁祠。殊吾观海省方意，弗为嘉斯实惭斯。
董其昌乔木重阴即用其韵
作者：弘历
朝代：清
体裁：五言绝句

雨过树垂珠，古屋滴檐溜。峣峰欲出头，腻云与之斗。
董其昌关山雪霁图
作者：弘历
朝代：清
体裁：七言律诗

膝六分明友少男，岩关霁色郁朝岚。千林润逼雪为雨，一卷寒生青出蓝。涧道谁人寻活句，茅斋有客恣幽探。玉壶冰是香光体，结习从知此处谙。
董其昌奇峰白云即用其韵
作者：弘历
朝代：清
体裁：五言绝句

重之曰书翁，轻之曰画客。香光两不知，云峰伴寥寂。
董其昌婉娈草堂真迹
作者：弘历
朝代：清
体裁：七言绝句

乔柯之下草堂幽，峙背峣峰云欲浮。直觉性灵追米老，未教气韵让营邱。
董其昌山居图兼和其韵
作者：弘历
朝代：清
体裁：七言绝句

浓淡天然实间虚，林峦深处辨烟墟。诗成屡缩操觚手，为对香光剑舞书。
董其昌巫山雨意
作者：弘历
朝代：清
体裁：七言绝句

米家墨戏惟神肖，十二峰前意渺茫。朝去定归上清界，暮来仍遇楚襄王。